Lapan kumpulan gangster aktif di Johor
Oleh MOHD SHARKAWI LONDING

31 Disember 2020, 1:48 pm
JOHOR BAHRU – Polis Johor mendedahkan terdapat lapan kumpulan kongsi gelap masih aktif melakukan kegiatan jenayah di negeri ini yang dianggotai lebih 483 ahli.
Ketua Polis Johor, Datuk Ayob Khan Mydin Pitchay berkata, kumpulan itu terdiri daripada tiga kumpulan gangster India dan lima kongsi gelap Cina.
Menurutnya, kumpulan kongsi gelap India yang masih aktif ialah Geng 36 yang terdiri daripada 87 ahli kumpulan, Geng 04 (72) dan Geng 21 (91).
Manakala, kumpulan Cina pula ialah Jin Jee Tong 360 (71), Hong Hong San (61), Jjee It Hai 21 (25), Gee Hong San 253 (71) dan Double 7 (5).
“Pada 2018, banyak kita tangkap gangster untuk didakwa dibawah Akta Pencegahan Jenayah 1959 (Poca).
“Ketika itu kerajaan membuat keputusan untuk membebaskan mereka dan tuduh dibawah Akta Pertubuhan 1966, lepas mereka dibebaskan mereka kembali aktif,”katanya.

Beliau berkata demikian pada sidang akhbar di Ibu Pejabat Kontinjen (IPK) Johor di sini hari ini.
Ayob Khan berkata, kongsi gelap tersebut aktif di seluruh negeri Johor sejak tahun 1980-an lagi namun terbaharu kumpulan gangster aktif di kawasan Batu Pahat.
Jelasnya, mereka dipercayai aktif melakukan pelbagai aktiviti jenayah termasuk pengedaran dadah, pelacuran, penyeludupan selain dan tarik kereta.
“Polis akan sentiasa memantau aktiviti kumpulan kongsi gelap terbabit, ada kita tangkap dan tuduh dibawah akta sedia ada,”katanya.-K! ONLINE


Pemandu treler bawa muatan tar maut tersepit
Oleh NOR SHAFAWATI YUP

31 Disember 2020, 12:48 pm
SEREMBAN – Seorang pemandu treler yang membawa muatan tar maut akibat tersepit dalam kemalangan membabitkan tiga buah kenderaan berat di Kilometer 273.7 Lebuh Raya Utara Selatan (PLUS) arah Selatan di sini pagi tadi.
Ketua Polis Daerah Nilai, Superitenden Mohd. Fazley Ab. Rahman berkata, kejadian kira-kira pukul 6.37 pagi itu dipercayai berlaku apabila sebuah treler jenis Volvo yang membawa muatan tar dipandu seorang lelaki berusia 39 tahun telah melanggar sebuah treler membawa muatan baja.
“Akibat pelanggaran itu, treler membawa muatan tar itu terbabas ke kiri jalan dan melanggar pula sebuah lori kontena jenis Scania yang membawa muatan barangan plastik yang berada di lorong paling kiri jalan.
“Mangsa pemandu treler Volvo berusia 39 tahun yang membawa muatan tar lelah tersepit di tempat duduk pemandu dan disahkan meninggal dunia di tempat kejadian,” katanya di sini hari ini.
Mohd. Fazley berkata, bagaimanapun, pemandu treler yang membawa muatan baja berusia 55 tahun dan pemandu kontena berusia 40 tahun tidak mengalami sebarang kecederaan.
Beliau berkata, kes disiasat di bawah Seksyen 41(1) Akta Pengangkutan Jalan 1987 dan siasatan lanjut masih diteruskan.-K! ONLINE


2,068 kes positif, tiga kluster baharu
Oleh SITI A'ISYAH SUKAIMI

1 Januari 2021, 6:45 pm
PUTRAJAYA – Jumlah kes jangkitan Covid-19 negara kini mencecah 115,078 selepas 2,068 kes baharu dilaporkan dengan kes tertinggi dicatatkan di Selangor iaitu sebanyak 776 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 425 kes daripada kluster dan saringan yang aktif dijalankan di lapangan dan diikuti oleh Kuala Lumpur (457) dan Sabah (254).
“Pada masa sama, angka jangkitan turut dilaporkan daripada tiga kluster baharu iaitu Kluster Rawa Akasia di Pulau Pinang, Kluster Jalan Perindustrian di Johor dan Kluster Rantau Semarak di Pahang,” katanya dalam satu kenyataan di sini hari ini.
Noor Hisham berkata, tiga lagi kematian berkaitan Covid-19 dilaporkan membabitkan warganegara berusia antara 58 hingga 94 tahun sekali gus menjadikan jumlah keseluruhan kes kematian sebanyak 474
Pada masa sama, beliau berkata, sebanyak 2,230 kes pulih dilaporkan menjadikan jumlah keseluruhan kes pulih adalah 91,171 setakat hari ini. -K!ONLINE


Penjenayah miliki 12 rekod lampau maut ditetak
Oleh ASLIZA MUSA

1 Januari 2021, 8:03 pm
IPOH – Seorang lelaki yang mempunyai 12 rekod jenayah lampau ditemui mati dengan beberapa kesan tetakan pada badan di kawasan belukar berhampiran sebuah kuil di Tanjung Rambutan di sini hari ini.
Mayat lelaki berusia 34 tahun itu ditemui orang awam yang mahu memikat burung di kawasan berkenaan dalam keadaan berlumuran darah dengan pergelangan tangan kanan hampir putus pada pukul 11.30 pagi.
Lelaki yang tidak bekerja itu mempunyai 12 rekod jenayah lampau termasuk dua kes bunuh di bawah Seksyen 302 Kanun Keseksaan serta beberapa kes jenayah lain.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan awal mendapati, kejadian dipercayai berlaku disebabkan pertengkaran antara si mati dengan sekumpulan lelaki.
Katanya, pergaduhan antara mereka dikatakan berpunca selepas lelaki itu tidak berpuas hati apabila adiknya ditahan bagi satu kes di bawah Seksyen 307 Kanun Keseksaan iaitu cubaan membunuh.
“Pada 11 November lalu, berlaku kes cubaan membunuh seorang lelaki di mana kita telah menahan tujuh individu dengan dua daripadanya telah dituduh di mahkamah.

“Berikutan kes itu, si mati dipercayai tidak berpuas hati adiknya dikaitkan dalam kejadian tersebut dan pergi ke lokasi kejadian iaitu sebuah pondok yang dijadikan ‘port’ menghisap dadah.
“Si mati juga merupakan orang dikehendaki oleh pihak polis. Dia memang antara sasaran kita untuk ditahan bagi kes sebelum ini (Seksyen 307 Kanun Keseksaan) namun dia menghilangkan diri,” katanya ketika ditemui di lokasi kejadian di sini hari ini.
Menurut beliau, pertengkaran antara si mati dan kumpulan terbabit menyebabkan dia diserang dengan menggunakan sebilah parang sepanjang 60 sentimeter.
Katanya, si mati dipercayai cuba melarikan diri namun rebah kira-kira 30 meter dari pondok tersebut.
“Kejadian dipercayai berlaku pada pukul 7.30 petang semalam berdasarkan keadaan mayatnya semasa dijumpai. Mangsa cedera parah dengan beberapa kesan tetakan pada belakang badan dan tangan.
“Pemeriksaan di lokasi menjumpai parang yang digunakan dalam kejadian itu. Mayat si mati dihantar ke Hospital Raja Permaisuri Bainun (HRPB) untuk bedah siasat,” katanya.
Tambahnya, beberapa suspek telah dikenal pasti dan usaha mengesan mereka sedang dijalankan.
“Orang ramai yang mempunyai maklumat diminta tampil bagi membantu siasatan dan kes disiasat mengikut Seksyen 302 Kanun Keseksaan,” katanya.-K!ONLINE


Polis tahan tiga pemandu mabuk
Oleh ASLIZA MUSA

1 Januari 2021, 9:34 pm
IPOH – Tiga lelaki ditahan selepas didapati memandu di bawah pengaruh alkohol dalam Ops Mabuk yang dijalankan di sekitar daerah ini awal pagi tadi.
Pemandu berusia 40 sehingga 61 tahun itu ditahan di bawah Seksyen 45(a)1 Akta Pengangkutan Jalan 1987 kerana memandu di bawah pengaruh alkohol melebihi had dibenarkan.
Ketua Polis Daerah Ipoh, Asisten Komisioner A. Asmadi Abdul Aziz berkata, tiga lelaki itu antara 17 individu yang ditahan dalam Ops Mabuk dan Ops Bersepadu sempena ambang tahun baru semalam.
Katanya, dalam Ops Bersepadu oleh Bahagian Siasatan Dan Penguatkuasaan Trafik (BSPT) Ibu Pejabat Polis Daerah (IPD) Ipoh, 74 buah kenderaan telah diperiksa membabitkan 81 individu.
“Daripada jumlah itu, sebanyak 115 saman dikeluarkan atas pelbagai kesalahan lalu lintas selain lapan individu ditahan kerana positif dadah jenis methamphetamine, morfin dan ganja.
“Dalam operasi sama, tangkapan turut dilakukan ke atas enam individu atas kesalahan menunggang secara melulu dan membahayakan di bawah Seksyen 42(1) Akta Pengangkutan Jalan 1987,” katanya di sini hari ini.

Katanya, operasi sehingga pukul 1 pagi itu disertai 35 pegawai dan anggota BSPT Ipoh dan 26 pegawai dan anggota Agensi Anti Dadah Kebangsaan (AADK) Perak.-K!ONLINE


Jalan Segamat-Kuantan ditutup akibat tanah runtuh
Oleh MOHAMAD FAIZAL HASHIM

1 Januari 2021, 8:16 pm
JOHOR BAHRU – Jalan di Kilometer (KM) 63 dan 73 Kuantan-Segamat ditutup buat sementara untuk semua jenis kenderaan bagi menjalankan kerja-kerja baik pulih jalan, hari ini.
Menurut kenyataan oleh Media Jabatan Kerja Raya (JKR) Pusat, keputusan tersebut diambil selepas berlaku tanah runtuh di jalan berkenaan akibat hujan lebat pagi tadi.
Katanya, kira-kira pukul 10 pagi, berlakunya kejadian tanah runtuh di KM 63 dan 73 Jalan Kuantan-Segamat akibat hujan terlalu lebat dan air yang deras turun dari bukit berhampiran.
“Bagaimanapun, kejadian ini tidak melibatkan sebarang kemalangan jiwa ataupun kemalangan kenderaan di lokasi kejadian.
“Kerja-kerja pembaikan jalan dan alihan serta cucian tanah runtuh akan dijalankan oleh pihak syarikat Menta. Buat masa ini jalan di KM 63 & 73 Kuantan/Segamat ditutup untuk semua kenderaan,” katanya dalam kenyataan hari ini.
Jalan tersebut kini ditutup bagi memberi laluan kepada kerja-kerja pembaikan.
Menurut kenyataan itu lagi, pengguna jalan raya dinasihatkan untuk menggunakan jalan alternatif sementara bagi mereka yang hendak ke Segamat atau ke Pekan dan Kuantan, Pahang.

“Bagi pengguna dari arah Segamat, semua pengguna jalan raya dilencongkan ke Jalan Leban Chondong (Muadzam Shah) ke Rompin melalui Nenasi dan menuju ke Pekan atau Kuantan.
“Sementara itu, bagi mereka dari arah Gambang dan Kuantan pula, pengguna akan dilencongkan ke Jalan Pekan melalui Paloh Hinai menuju ke Bandar Pekan dan ke Leban Chondong, Rompin menuju ke Muadzam Shah dan ke Segamat,” katanya.-K! ONLINE


Sindiket curi benih kerang di Sekinchan
Oleh NOR AZIHAN MD. GHAZALI

1 Januari 2021, 7:07 pm
SABAK BERNAM – Penternak kerang di pesisir Pantai Sungai Leman, Sekinchan di sini berdepan ancaman aktiviti mencuri benih kerang didakwa dilakukan sindiket yang menggunakan bot roto.
Sindiket didakwa didalangi penduduk tempatan dari luar kawasan tersebut difahamkan akan menyeludup benih tyang dicuri itu ke Thailand.
Seorang penternak kerang yang mahu dikenali sebagai Ramli berkata, berdasarkan intipan mendapati lebih 70 buah bot roto dikesan mengambil kerang secara haram di kawasan perairan tersebut.
Katanya, bot roto tersebut mempunyai pengaut di bahagian belakang yang digunakan untuk menarik benih-benih kerang.
“Benih-benih kerang yang hidup secara semula jadi itu telah dikaut oleh sindiket ini.
“Lebih menyedihkan, penggunaan bot roto boleh menyebabkan kemusnahan habitat cengkerang lain seperti mentarang, kijing, lala, kupang dan siput di perairan ini,” katanya ketika ditemui pemberita di sini hari ini.

Ramli mendakwa benih-benih yang dicuri itu kemudiannya diseludup ke Thailand susulan nilai pasaran yang tinggi di negara berkenaan.
Sementara itu, seorang lagi penternak dikenali sebagai Rosman, 43, menegaskan benih perairan Sabak Bernam merupakan lokasi sesuai bagi pembiakan kerang kerana permukaannya yang berlumpur.
“Benih kerang di kawasan ini juga berkualiti dan mendorong aktiviti mencuri itu berleluasa sejak puluhan tahun,” katanya.
Dalam pada itu, Pengarah Jabatan Perikanan Selangor, Abdul Rahman Abdul Wahab dalam kenyataannya memaklumkan merampas 18 tangguk tangan bernilai RM3,600 di Jeti Kampung Nelayan, Sungai Besar, pukul 3 pagi semalam.
“Bagaimanapun, tiada tangkapan dilakukan dan kes disiasat mengikut Peraturan 3(1) Peraturan-Peraturan Perikanan (Pemuliharaan dan Kultur Kerang) 2002,” katanya. -K!ONLINE


[KEMASKINI] Senarai mangsa terkorban tragedi pikap jatuh feri
Oleh KOSMO!

1 Januari 2021, 7:42 pm
SAMARAHAN – Senarai sembilan mangsa yang terkorban selepas kereta pacuan empat roda jenis Ford Ranger dinaiki mereka terjatuh dari sebuah feri di Jalan Beladin Triso di sini, hari ini.

Siti Aisha Abdullah, 36 tahun
Mohd. Ahmad Mohd. Hamdan, 4 bulan
3. Muhd. Mustaqim Mohd. Hamdan, 5 tahun
Mohd. Aiman Mohd. Hamdan, 7 tahun
Ronany Ting, 33 tahun (Pemandu)
Wallace Phang, 7 tahun
Alvin Phang, 12 tahun
Khairunnisa Mohammad, 14 tahun
Nor Shuhada Mohamad, 16 tahun

Difahamkan siasatan berhubung tragedi itu masih giat dilakukan bagi mengenalpasti punca kejadian.-K!ONLINE


PKPD Apartmen Ria ditamatkan hari ini.
1 Januari 2021, 6:16 pm
PETALING JAYA – Majlis Keselamatan Negara (MKN) menamatkan Perintah Kawalan Pergerakan Diperketatkan (PKPD) di Apartmen Ria, Jalan Genting, Bentong, hari ini.
Menteri Kanan (Keselamatan), Datuk Seri Ismail Sabri Yaakob berkata, kerajan bersetuju menamatkan PKPD lebih awal daripada tarikh dijadualkan tamat pada 6 Januari depan di kawasan terbabit.
“Dalam perkembangan berlainan, kerajaan melaksanakan PKPD di Asrama Pekerja Kejora Utara di Bukit Pasir, Muar, Johor dan Asrama Pekerja Westlife 1 dan 2 di Senai, Johor.
“Kesemua kaawasan berkenaan akan dilaksanakan PKPD bermula 2 hingga 15 Januari depan,” katanya dalam satu kenyatan di sini hari ini. – K! ONLINE


Edar dadah dalam pondok pengawal
Oleh MOHD SYALMIZI HAMID

1 Januari 2021, 8:20 pm
SEBERANG PERAI – Empat lelaki disyaki pengedar dadah ditahan polis ketika melakukan kegiatan itu di dalam sebuah pondok pengawal keselamatan di Jalan Datuk Haji Ahmad Badawi, Kepala Batas di sini malam tadi.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, dalam operasi kira-kira pukul 9.15 malam itu pihaknya menahan suspek berkenaan yang berusia di antara 34 hingga 61 tahun.
“Polis merampas 7.2 gram (g) dadah jenis heroin bernilai RM360 dan 0.1 g syabu (RM10) daripada suspek tersebut.
“Ujian saringan air kencing turut mendapati salah seorang daripada mereka positif dadah, manakala dua daripadanya mempunyai rekod lampau,” katanya kepada pemberita hari ini.
Noorzainy berkata, kesemua suspek direman selama tujuh hari bermula hari ini bagi siasatan lanjut mengikut Seksyen 39(A), Seksyen 12(2) dan Seksyen 15(1)(a) Akta Dadah Berbahaya 1952. – K! ONLINE


347 individu ditahan ingkar arahan PKP
1 Januari 2021, 6:10 pm
PETALING JAYA – Seramai 347 individu ditahan atas kesalahan ingkar arahan Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, 337 individu dikompaun manakala 10 lagi direman.
“Antara kesalahan yang direkodkan ialah, aktiviti pusat hiburan (135) serta tidak memakai pelitup muka (109).
“Kesalahan lain pula adalah gagal mematuhi arahan penjarakan fizikal (54) dan gagal menyediakan peralatan merekod butiran pelanggan (49),” katanya dalam satu kenyataan di sini hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 43,798 pemeriksaan semalam bagi memantau dan menguatkuasakan pematuhan prosedur operasi standard (SOP) Perintah Kawalan Pergerakan Pemulihan (PKPP).
Dalam pada itu, Operasi Benteng turut berjaya menahan 31 pendatang asing tanpa izin (PATI) serta merampas lima buah kenderaan darat. – K! ONLINE


226 dipindahkan Kampung Sentosa Damai dilanda banjir
Oleh MOHAMAD FAIZAL HASHIM

1 Januari 2021, 11:19 pm
JOHOR BAHRU – Seramai 226 orang daripada 48 keluarga di Kampung Sentosa Damai, Pasir Gudang dipindahkan ke Pusat Pemindahan Sementara (PPS) selepas paras air naik mendadak di kawasan tersebut hari ini.
Kesemua mangsa banjir itu dipindahkan ke Sekolah Agama Kampung Cahaya Baru yang dijadikan PPS dengan bantuan anggota Bomba dari Balai Bomba dan Penyelamat (BBP) Pasir Gudang.
Komander Operasinya, Timbalan Penguasa Bomba II Ibrahim Omar berkata, pihaknya menerima panggilan kecemasan berhubung bencana banjir kira-kira pukul 4 petang.
Katanya, seramai 15 anggota telah dihantar ke tempat kejadian bersama dua jentera Fire Rescue Team (FRT), satu Unit Bantuan Perkhidmatan Kecemasan (EMRS) dan sebuah van utiliti susulan panggilan kecemasan diterima.
“Setibanya Pasukan Keluaran Operasi (PKO) di lokasi kejadian, didapati benar berlaku banjir mencecah paras tiga meter.
“PKO bertindak membantu memindahkan kesemua 226 mangsa banjir ke PPS Sekolah Agama Kampung Cahaya Baru,” katanya dalam kenyataan hari ini.

Mangsa banjir yang dipindahkan membabitkan 89 dewasa, 130 kanak-kanak, dua bayi dan lima orang warga emas.
Operasi ditamatkan kira-kira pukul 9.30 malam.-K! ONLINE.


7 keluarga dipindahkan rumah dinaiki air
Oleh KHAIRUL MOHD. ALI

1 Januari 2021, 5:01 pm
JOHOR BAHRU – Seramai 26 mangsa daripada tujuh buah keluarga telah dipindahkan selepas kediaman mereka di Kampung Laut, Batu 10, Skudai di sini dinaiki air akibat hujan lebat yang turun sejak awal pagi.
Komander Operasi, Penolong Kanan Penguasa Bomba, Mohd. Riduan Akhyar berkata, pihaknya menerima laporan berhubung kejadian pada pukul 12.37 tengah hari.
Menurut beliau, seramai 11 anggota beserta dua buah jentera telah dikejarkan ke lokasi kejadian.
“Setibanya di lokasi, didapati beberapa kediaman telah dinaiki air setinggi dua kaki dan paras air masih terus meningkat.
“Sehubungan itu seramai 26 mangsa telah diarahkan berpindah ke pusat pemindahan sementara (PPS) yang dibuka di Sekolah Kebangsaan (SK) Batu 10, Skudai,” katanya dalam satu kenyataan, di sini hari ini.
Tambahnya, mangsa yang dipindahkan termasuklah dua warga emas, empat kanak-kanak dan seorang bayi.-K! ONLINE


Harga RON95, RON97 naik empat sen
Oleh NOR IDAYU BOSRO

1 Januari 2021, 5:07 pm
PUTRAJAYA – Harga runcit petrol RON95 naik empat sen kepada RM1.84 seliter berbanding RM1.80 bagi tempoh bermula tengah malam ini sehingga 8 Januari depan.
Kementerian Kewangan dalam satu kenyataan berkata, harga RON97 juga naik empat sen daripada RM2.10 kepada RM2.14 seliter.
“Harga runcit diesel pula naik tiga sen iaitu daripada RM1.98 seliter kepada RM2.01 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.-K! ONLINE


PKPP seluruh negara bermula hari ini
1 Januari 2021, 5:43 pm
PETALING JAYA – Majlis Keselamatan Negara (MKN) bersetuju melanjutkan Perintah Kawalan Pergerakan Pemulihan (PKPP) di seluruh negara kecuali Selangor, Wilayah Persekutuan Kuala Lumpur dan Sabah serta lokaliti-lokaliti tertentu di bawah Perintah Kawalan Pergerakan Bersyarat (PKPB) dan Perintah Kawalan Pergerakan Diperketatkan (PKPD)  bermula hari ini sehingga 31 Mac depan.
Menteri Kanan (Keselamatan), Datuk Seri Ismail Sabri Yaakob berkata, mengambil kira penilaian risiko yang dijalankan Kementerian Kesihatan (KKM) mendapati peningkatan kes yang ketara dan kadar kebolehjangkitan yang tinggi menyebabkan kerajaan bersetuju melanjutkan lagi PKPP.
“PKPP di seluruh negara yang sepatutnya tamat pada semalam dilanjutkan lagi bermula hari ini sehingga 31 Mac depan serta telah diwartakan dalam Warta Kerajaan Persekutuan.
“Justeru itu, segala prosedur operasi standard (SOP), di bawah PKPP adalah terpakai bagi tempoh kuatkuasa yang diwartakan dan tertakluk kepada perubahan yang akan diumumkan dari semasa ke semasa,” katanya dalam satu kenyataan di sini hari ini. – K! ONLINE


Dua cincin tersangkut kemaluan lelaki
Oleh JAMLIAH ABDULLAH

1 Januari 2021, 4:48 pm
ALOR SETAR – Tahun baharu 2021 bermula agak ‘mencabar’ bagi seorang lelaki apabila dua cincin tersangkut pada kemaluannya sekali gus menyebabkan dia terpaksa dikejarkan ke Hospital Sultanah Bahiyah (HSB) di sini awal pagi ini.
Usaha mengeluarkan dua bentuk cincin daripada kemaluan lelaki berusia 38 tahun dari Alor Setar itu gagal sebelum khidmat bomba dipanggil kira-kira pukul 4.07 pagi untuk bantuan.
Ketua Balai Bomba dan Penyelamat Alor Setar, Timbalan Penguasa Bomba Ahmad Naufal Abdullah berkata, anggotanya seramai empat orang tiba di HSB pada pukul 4.12 pagi ini.
“Sebaik tiba di hospital kita mendapati terdapat dua cincin tersangkut pada bahagian atas dan bawah kemaluan lelaki berkenaan yang sudah berkahwin,” katanya di sini hari ini. – K! ONLINE


Pasangan remaja tipu sudah berkahwin ketika ditangkap khalwat
Oleh NUR ANATI JUHARI

1 Januari 2021, 5:34 pm
ALOR SETAR – Pasangan remaja yang ditangkap khalwat di sebuah bilik hotel di Jalan Gangsa di sini awal pagi ini cuba menipu dengan mendakwa telah berkahwin tiga tahun lalu.
Pasangan kekasih berusia 19 dan 20 tahun itu ditahan penguat kuasa Jabatan Hal Ehwal Agama Islam Kedah (JHEAIK) kira-kira pukul 1.15 pagi selepas menerima aduan orang awam.
Ketua Penolong Pengarah Bahagian Penguat Kuasa JHEAIK, Syeikh Radzi Abdul Mutalib berkata, dua remaja terbabit pada mulanya enggan membuka pintu, namun terpaksa berbuat demikian selepas diberi amaran kira-kira 10 minit kemudian.
“Pemeriksaan di bilik itu menemui remaja lelaki dan perempuan masing-masing berusia 19 dan 20 tahun yang berpakaian lengkap.
“Mereka cuba menipu dengan menyatakan sudah berkahwin pada tahun 2017, namun siasatan lanjut mendapati mereka gagal membuktikan sebarang dokumen berkaitan perkahwinan mereka,” katanya ketika dihubungi di sini hari ini.
Katanya, siasatan juga mendapati pasangan berkenaan tidak bekerja dan remaja perempuan yang menetap di Sik dekat sini datang ke Alor Setar untuk menemui teman lelakinya.

“Kes disiasat mengikut Seksyen 25 Enakmen Jenayah Syariah Kedah 2014 kerana disyaki khalwat yang memperuntukkan hukuman denda RM3,000 atau dua tahun penjara atau kedua-duanya sekali, jika sabit kesalahan,” ujarnya. – K! ONLINE


Op Ambang Tahun Baru Terengganu keluar 287 notis kompaun
Oleh MOHD AZLI ADLAN

1 Januari 2021, 4:52 pm
KUALA TERENGGANU – Jabatan Pengangkutan Jalan (JPJ) Terengganu telah mengeluarkan 287 notis kompaun atas pelbagai kesalahan sempena Ops. Khas Ambang Tahun Baru pada awal pagi ini.
Pengarah JPJ negeri, Zulkarnain Yasin berkata, pihaknya turut mengeluarkan 303 notis amaran lain pada operasi sama yang telah disertai 122 pegawai dan anggota agensi berkenaan.
“Operasi sama yang sama turut menyita dua buah kereta dan sebuah motosikal.
“Empat lokasi strategik telah dipilih untuk sekatan jalan raya itu iaitu Jambatan Sultan Mahmud, Kuala Terengganu; Jalan Kuantan-Kemaman, Kemaman; Jalan Yahya Ahmad, Dungun dan Jalan Bukit Yong, Besut,” katanya di sini hari ini.
Zulkarnain berkata, operasi berkenaan memberi tumpuan kepada lima kesalahan utama mengikut Akta Pengangkutan Jalan 1987.
Ujar beliau, kesalahan itu ialah tidak memiliki lesen memandu, lesen kenderaan motor tamat tempoh, cermin gelap dan nombor pendaftaran serta mengubah suai kenderaan tidak mengikut spesifikasi. – K! ONLINE


172 saman trafik dikeluarkan ketika ambang tahun baru
Oleh ROSLIZA MOHAMED

1 Januari 2021, 5:27 pm
KOTA BHARU – Sebanyak 172 saman dikeluarkan sempena dalam Ops Ambang Tahun Baru 2021 kepada pengguna jalan raya di daerah ini malam tadi.
Operasi yang bermula pada pukul 9 malam sehingga pukul 2 pagi tadi menumpukan kawasan Jalan Sultan Yahya Petra ke Balai Islam Lundang di sini.
Ketua Jabatan Siasatan Penguatkuasaan Trafik ( JSPT) Kelantan Superintendan Mohd. Zamri Mohd. Rowi berkata, kesalahan yang dikesan antaranya tiada lesen memandu, tidak memakai tali pinggang keledar, lesen kenderaan motor (LKM) tamat tempoh, nombor pendaftaran tidak mengikut spesifikasi, melanggar lampu merah, cermin sisi dan modifikasi ekzos.
“Dalam operasi itu, sebanyak 143 kenderaan diperiksa seperti motosikal, kereta, kenderaan jenis pacuan empat roda, kenderaan pelbagai guna (MPV) dan van.
“Kita turut melakukan pemeriksaan terhadap seramai 152 orang lelaki dan wanita yang menaiki kenderaan tersebut,” katanya ketika dihubungi Kosmo! di sini hari ini.
Menurutnya, operasi itu bertujuan menguatkuasakan undang-undang jalan raya, rondaan cegah jenayah kemalangan selain penguatkuasaan kepada samseng jalanan melibatkan aktiviti lumba kereta dan motosikal.

Tambahnya, dalam operasi itu, tiada tangkapan itu dilakukan terhadap pengguna jalan raya.-K!ONLINE


Berenang 13 kilometer selepas bot karam
Oleh TOREK SULONG

1 Januari 2021, 4:58 pm
PASIR PUTEH – Empat orang nelayan bertarung nyawa dengan berenang sejauh 13 kilometer ke Pulau Perhentian dekat Besut, Terengganu selama 14 jam untuk menyelamatkan diri selepas bot yang dinaiki mereka karam dipukul ombak besar petang semalam.
Dalam kejadian pada pukul 1.30 petang, bot yang sarat dengan pukat dan hasil tangkapan itu dimasuki air laut selepas dipukul ombak besar setinggi empat meter.
Tekong bot berkenaan, Tuan Azhar Tengku Long, 47, berkata, dia bersama tiga lagi awak-awal, Norizan Yusof, 45, Mohd. Azri Mohd. Rasdi, 28, dan anaknya, Tuan Azrizal Tuan Azhar, 17, tidak berpecah sewaktu jatuh ke dalam laut.
Katanya, bagaimanapun, seorang lagi awak-awak, Ashaari Leh, 45, ketika kejadian dilihat turut berenang ke arah pulau tersebut, namun dia kini masih belum dijumpai.
“Sebelum bot kami terbalik, keadaan hujan lebat di tengah laut. Keadaan itu menyebabkan angin dan ombak besar telah memukul bot kami.
“Kami semua memakai jaket keselamatan ketika kejadian dan tidak berpecah dengan berenang sambil melawan gelora laut. Kami berenang lebih 14 jam sebelum selamat mendarat di Pulau Perhentian pada pukul 4 pagi tadi,” katanya ketika ditemui pemberita di Pangkalan Maritim Malaysia Kelantan di Tok Bali di sini hari ini.

Keempat-empat mangsa tiba di Tok Bali pada pukul 1.30 petang tadi dengan Kapal Maritim (KM) Amanah.
Seorang daripada mangsa terpaksa dikejarkan ke Klinik Kesihatan Besut kerana sesak nafas manakala selebihnya dirawat sebagai pesakit luar di klinik sama.-K! ONLINE


[VIDEO] Sembilan lemas kenderaan jatuh dari feri
Oleh ALICIA JOHNY KUEH

1 Januari 2021, 6:00 pm
SAMARAHAN – Sembilan mangsa termasuk seorang bayi dilaporkan mati lemas selepas kenderaan yang dinaiki mereka terjatuh dari feri Triso di Jalan Beladin Triso di sini, hari ini.
Menurut Pasukan Gerakan Operasi (PGO) Bomba Sarawak, kejadian tersebut berlaku sekitar pukul 3:10 petang.
Semasa kejadian, seorang pengguna Facebook bernama “Dyg Junailah Ieyent” membuat rakaman video secara langsung dan ia telah tular dikongsikan oleh warganet.
“Video berdurasi tujuh minit 15 saat tersebut menunjukkan kesemua lapan mangsa yang terdiri daripada lima lelaki dan empat perempuan telah berjaya dikeluarkan oleh orang awam dengan bantuan feri dan juga jentolak di lokasi.
“Kesemua mangsa berada dalam keadaan tidak sedarkan diri dan ada juga orang awam yang dilihat memberi bantuan CPR ke atas mangsa di tebingan wharf feri,” katanya dalam satu laporan.
Balai Bomba dan Penyelamat (BBP) Saratok yang diketuai oleh PBK II (KUP) Yusuf Jenamin dan BBP Simunjan yang diketuai oleh PBK II Trajudin Mail telah bergerak ke lokasi kejadian sejurus menerima panggilan kecemasan pada pukul 3.14 petang.-K!ONLINE


Idayu hamil lima bulan
Oleh NUR EMIRA SAIZALI

1 Januari 2021, 4:32 pm
PETALING JAYA – Selepas mendirikan rumah tangga selama enam tahun, penyanyi Idayu mengumumkan dia kini hamil kandungan pertama yang sudah mencecah usia lima bulan.
Idayu atau nama sebenarnya Nur Farah Idayu Yaakob, 35, dalam satu perkongsian menerusi Instagram memberitahu dia bersyukur dengan nikmat yang dikurniakan oleh Tuhan.
“Alhamdulillah syukur. Saya ingin umumkan tentang kehamilan pertama yang sudah berusia lima bulan selepas melayari perkahwinan kami selama lebih enam tahun.
“Saya memohon anda semua dapat mendoakan bayi dalam kandungan saya sentiasa dalam keadaan baik dan selamat sehingga hari kelahirannya,. Insya-Allah kami akan menimang cahaya mata pertama pada Mei nanti,” katanya dalam entri tersebut.
Dalam pada itu, bekas peserta Akademi Fantasia musim ketiga itu juga berpesan kepada pasangan yang belum menimang cahaya mata teruskan berdoa.
“Saya ingi menasihatkan kepada pasangan yang belum dan masih berusaha nak dapatkan zuriat, jangan mudah putus asa serta banyakkan berdoa,” katanya lagi.

Terdahulu, Idayu mendirikan rumah tangga bersama Shahrul Fadzil, 36, pada 15 Mei 2014. – K! ONLINE


Lelaki bawa cangkul mengamuk gemparkan penduduk
Oleh SHAMSUL KAMAL AMARUDIN

1 Januari 2021, 3:10 pm
Lelaki yang mengamuk menggunakan cangkul sambil memecahkan cermin tingkap rumah penduduk di Taman Serdang, Sitiawan, pagi semalam.
LUMUT – Seorang wanita berdepan situasi menakutkan lebih 15 minit apabila seorang lelaki tidak dikenali membawa cangkul mengamuk di kawasan luar dan dalam rumahnya termasuk memecahkan cermin tingkap di Taman Serdang, Sitiawan, pagi semalam.
Dalam kejadian kira-kira pukul 10.30 pagi itu, suri rumah yang hanya mahu dikenali sebagai Ira, 40, berkata ketika kejadian dia tinggal berseorangan di rumah dan sedang menonton televisyen di ruang tamu, manakala suaminya berkerja.
“Tidak lama kemudian saya terlihat kelibat seorang lelaki berambut panjang dan berseluar pendek tanpa baju berjalan mundar-mandir di jalan raya depan rumah sambil menyeret cangkul.
“Bimbang dengan keadaan itu, saya mengunci semua pintu dan tingkap sebelum melihat lelaki itu membuka pintu pagar rumah,” katanya yang kemudian terus menghubungi suami, jiran dan polis.
Menurut Ira, lelaki itu kemudian mengetuk pintu dan memintanya membuka pintu rumah dan apabila tiada maklum balas, dia mengelilingi rumahnya empat kali sebelum bertindak agresif dengan merosakkan jaring di pintu jeriji serta memecahkan tingkap dan pintu kayu rumahnya.
“Apabila melihat pintu telah pecah dan terkopak, saya jadi panik dan terus melarikan diri ke dalam bilik serta menyendal daun pintu dengan tiang besi penyangkut baju,” katanya.

Lelaki itu kemudian berjaya memasuki rumahnya dipercayai menerusi pintu belakang dan cuba menolak pintu bilik tetapi tidak berjaya kerana selain tiang besi, Ira sendiri turut menahan pintu itu daripada dalam bilik.
Katanya, selepas gagal membuka pintu bilik, lelaki itu kembali ke dapur dan membuka peti ais lalu mengambil air botol di dalamnya sebelum keluar rumah melalui pintu belakang.
Ira berkata, lelaki itu kemudian melarikan diri apabila melihat suaminya datang menaiki motosikal sebelum dikejar suaminya dan penduduk lain.
Bagaimanapun, katanya, lelaki itu dilihat datang kembali ke rumahnya dan berjaya pula melarikan motosikal suaminya sebelum menunggang menuju ke arah bandar Sitiawan.
Katanya, apabila pemeriksaan dilakukan kemudian mendapati sepasang kasut sukan milik suaminya didapati hilang.
Sementara itu, jiran Ira, Mohamed Nor Mohamed Alwi, 70, berkata, dia melihat lelaki tidak dikenali itu berjalan di sekeliling rumah jirannya dengan memegang cangkul seperti mengamuk sebelum isterinya menghubungi polis.
“Selepas keluar dari rumah jiran, lelaki itu pergi ke rumah seorang lagi jiran dan mengetuk pintu rumah sebelum dia memasuki kawasan rumah saya dan mengetuk pintu jeriji yang sudah dikunci,” katanya.
Sementara itu, Ketua Polis Daerah Manjung Asisten Komisioner Nor Omar Sappi berkata, pihaknya menerima laporan kejadian pecah rumah di Taman Serdang dan suspek sudah ditahan semalam.-K! ONLINE


Tiga pencuri kenderaan lama ditangkap
Oleh NUR HUDA MUSA

1 Januari 2021, 2:58 pm
PETALING JAYA – Polis berjaya menumpaskan sindiket mencuri kenderaan lama susulan tangkapan yang dibuat terhadap tiga orang lelaki pada 23 Disember lalu.
Ketua Polis Daerah Sentul, Asisten Komisioner Beh Eng Lai berkata, tangkapan itu dibuat susulan hasil siasatan aduan kes kehilangan kenderan jenis Nissan Vanette di Taman Million, Kuala Lumpur pada 11 November tahun lalu.
“Hasil siasatan pada 23 Disember 2020, pihak polis telah berjaya menangkap tiga lelaki berusia dalam lingkungan 48 hingga 52 tahun yang dipercayai aktif mencuri kenderaan di beberapa kawasan di Sentul, Jinjang, Kepong dan sekitar Lembah Klang.
“Semakan rekod mendapati ketiga-tiga suspek mempunyai beberapa rekod jenayah lampau berkaitan kes curi kenderaan,” katanya dalam satu kenyataan di sini semalam.
Eng Lai berkata, susulan tangkapan itu, pihak polis berjaya mengesan dan merampas beberapa buah kenderaan lain iaitu sebuah Nissan Vanette, sebuah Proton Wira, sebuah Proton Waja dan dua buah motosikal.
“Rampasan tersebut dianggarkan bernilai RM45,000. Pihak polis masih lagi mengesan beberapa rakan sejenayah lain yang masih bebas.

“Kesemua suspek telah direman selama tiga hari di Ibu Pejabat Polis Daerah (IPD) Sentul bagi membantu siasatan dan kini kesemua suspek telah diserahkan ke daerah lain bagi siasatan lanjut susulan daripada rampasan barang kes yang telah dibuat oleh pihak polis IPD Sentul,” jelasnya.
Tambahnya, orang ramai dinasihatkan supaya berhati-hati dan sentiasa berwaspada serta menyalurkan sebarang maklumat berkenaan kes ini dengan cara menghubungi Bilik Gerakan IPD Sentul di talian 03-4048 2206. – K! ONLINE


26 ditahan dalam Ops Ambang Tahun Baru
Oleh NUR HUDA MUSA

1 Januari 2021, 4:22 pm
PETALING JAYA – Seramai 26 individu ditahan atas pelbagai kesalahan dalam Ops Bersepadu Pencegahan Jenayah sempena sambutan ambang tahun baru 2021 malam tadi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, semua yang ditahan merupakan warga tempatan berusia lingkungan 20 hingga 55 tahun yang terlibat dengan pelbagai kesalahan jenayah, narkotik dan kesalahan memandu di bawah pengaruh alkohol.
“Tumpuan operasi tersebut adalah di seluruh Ibu Pejabat Polis Daerah (IPD) Petaling Jaya, melibatkan seramai 27 Pegawai Kanan dan 318 anggota.
“Hasil penugasan malam tersebut, polis turut telah mengeluarkan saman sebanyak 146 keping kepada pesalah-pesalah lalulintas dengan pelbagai kesalahan,” katanya dalam satu kenyataan di sini hari ini.
Mengulas lanjut katanya, pihak polis telah memeriksa sebanyak 1,424 kenderaan serta turut memeriksa seramai 1,705 individu.
Katanya, pihak polis IPD Petaling Jaya turut telah mengeluarkan sebanyak 35 keping kompaun atas kesalahan melanggar Perintah Kawalan Pergerakan Bersyarat (PKPB). – K! ONLINE


Ayda sah milik Nabil Mahir
Oleh dan SAIRUL ZAMRI MISRANI

1 Januari 2021, 4:08 pm
PETALING JAYA – Dengan hanya sekali lafaz, pelakon dan penyanyi Ayda Jebat sah bergelar isteri kepada Nabil Mahir dalam satu majlis di ibu negara sebentar tadi.
Pasangan itu selamat dinikahkan di Masjid Al-Taqwa, Taman Tun Dr. Ismail, Kuala Lumpur sekitar pukul 3.28 petang tadi.
Ayda dinikahkan Ketua Penolong Pengarah Kanan Bahagian Perkahwinan dan Pembangunan Keluarga di Jabatan Agama Islam Wilayah Persekutuan (JAWI), Ustaz Rozimi Zamri.
Ayda atau nama sebenarnya Nur Suhada Jebat, 29, menerima seutas rantai berlian sebagai mas kahwin daripada Nabil.
Pada majlis yang hanya dihadiri kaum keluarga terdekat kedua-dua mempelai tersebut, Nabil atau nama sebenarnya Ahmad Nabil Ahmad Mahir, 33, menyerahkan tujuh dulang hantaran berbalas sembilan dulang.
Bagaimanapun, jumlah wang hantaran dirahsiakan atas permintaan keluarga.

“Alhamdulillah, walaupun kini kita berada di dalam norma baharu, syukur majlis pernikahan kami berjalan dengan lancar seperti yang dirancang.
“Di sebalik pandemik Covid-19 yang membataskan banyak perkara, kami memilih untuk melangsungkan yang wajib dulu. Terima kasih buat semua yang mendoakan,” kata Ayda.
Terdahulu pasangan itu mengikat tali pertunangan pada 28 April lalu menerusi aplikasi Google Meet bagi mematuhi pelaksanaan Perintah Kawalan Pergerakan yang dilaksanakan. -K! ONLINE


Gadis maut motosikal ditunggang bapa dirempuh kereta
Oleh NOOR HASLIZA NUSI

1 Januari 2021, 3:33 pm
GEORGE TOWN – Seorang gadis maut selepas motosikal yang ditunggang bapanya dipercayai dirempuh sebuah kereta berdekatan persimpangan lampu isyarat di Jalan Teluk Kumbar di sini pagi tadi.
Dalam kejadian kira-kira pukul 9.40 pagi itu, mangsa, Nooraslinda Musa, 26, dilaporkan meninggal dunia ditempat kejadian dipercayai akibat kecederaan parah pada kepala manakalanya ayahnya dikatakan mengalami cedera ringan.
Difahamkan, dua beranak itu dalam perjalanan menghala ke Bayan Lepas dari Teluk Kumbar sebelum motosikal jenis Honda EX5 yang dinaiki mereka dilanggar sebuah kereta jenis Toyota Avanza dari arah belakang.
Pemandu kereta iaitu lelaki berusia 52 tahun itu dikatakan hanya mengalami kecederaan ringan.
Pegawai Operasi dari Balai Bomba dan Penyelamat Seri Balik Pulau, Zaiful Arif Mat Ariffin berkata, pihaknya menerima panggilan berhubung kejadian berlaku pada pukul 9.55 pagi dan tiba ke situ kurang 15 minit kemudian.
“Sebaik tiba di tempat kejadian mendapati, penunggang motosikal terbabit berada dalam keadaan tertiarap di atas jalan manakala pemandu kereta mengalami cedera ringan.

“Pihak Kementerian Kesihatan Malaysia (KKM) yang berada di situ telah mengesahkan kematian penunggang motosikal terbabit di lokasi kejadian,” katanya kepada Kosmo! di sini tadi.
Zaiful memberitahu, mayat mangsa kemudiannya diserahkan kepada pasukan polis untuk siasatan lanjut sebelum dibawa ke Hospital Balik Pulau.-K! ONLINE


Maut ketika berkonvoi di LPT 2
Oleh MOHD AZLI ADLAN

1 Januari 2021, 4:02 pm
HULU TERENGGANU – Kegembiraan 20 penunggang motosikal berkonvoi untuk bercuti sempena cuti Tahun Baru bertukar tragedi apabila salah seorang daripada mereka maut dalam kemalangan di KM 386.4, Lebuh Raya Pantai Timur 2 (LPT 2) berhampiran Ajil di sini hari ini.
Dalam kejadian pada pukul 7.30 pagi itu, mangsa, Jamaludin Zainalabidin, 38, dari Kampung Paya Pulai, Segamat, Johor meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, ketika kejadian, mangsa dan rakan-rakannya sedang berkonvoi ke Kuala Terengganu dari Segamat sempena cuti Tahun Baru.
“Setibanya di lokasi kejadian, motosikal Yamaha Y15ZR yang ditunggangi mangsa dikatakan tiba-tiba hilang kawalan lalu terbabas hingga bergesel dengan besi pembahagi jalan.
“Akibat pelanggaran itu, mangsa tercampak dari motosikalnya,” katanya di sini hari ini.
Mohd. Adli berkata, siasatan awal mendapati kemalangan maut itu berlaku disebabkan permukaan jalan licin disebabkan hujan lebat. – K! ONLINE


Maidam urus pernikahan mualaf
Oleh MOHD AZLI ADLAN

1 Januari 2021, 3:26 pm
KUALA TERENGGANU – Seorang lelaki mualaf memilih hari pertama 2021 untuk melangsungkan pernikahan dengan gadis pilihan di sini semalam.
Muhammad Danial Vanathiah, 30, selamat diijabkabulkan dengan gadis pilihan, Nur Hamidah, 26, oleh Pendaftar Nikah, Cerai, Rujuk Kuala Terengganu, Sukri Faiz Jusoh di Masjid Al-Hijrah, Padang Hiliran di sini pada pukul 8.57 pagi.
Dia yang memeluk Islam pada Julai 2018 bersyukur dan berterima kasih urusan pernikahannya diuruskan Unit Dakwah Saudara Kita Majlis Agama Islam dan Adat Melayu Terengganu (Maidam).
“Saya sebatang kara berhijrah ke Kuala Terengganu sejak tiga tahun lalu. Keluarga saya dan isteri yang berasal dari Selangor juga tidak dapat hadir berikutan pelaksanaan Perintah Kawalan Pergerakan Bersyarat.
“Syukur Unit Dakwah Saudara Kita Maidam banyak membantu sejak saya memeluk Islam pada 25 Julai 2018. Semoga perkahwinan ini membawa titik perubahan lebih baik kepada saya dan isteri,” katanya ketika ditemui Kosmo! di sini hari ini.
Sementara itu, jurucakap Unit Dakwah Saudara Kita Maidam, Muhammad Syafiq Suresh berkata, pihaknya melakukan tanggungjawab sosial memudahkan urusan pernikahan Muhammad Danial Vanathiah dan pasangan.

Beliau berkata, lelaki mualaf yang bekerja sebagai mekanik terbabit juga layak menerima Bantuan Perkahwinan Mualaf sebanyak RM2,000.
“Bantuan tersebut bertujuan membantu golongan mualaf bagi memulakan kehidupan baharu di alam perkahwinan,” katanya. – K! ONLINE


Lionmas Furnishers sumbang 1,200 periuk nasi
Oleh MOHAMAD FAIZAL HASHIM

1 Januari 2021, 3:41 pm
JOHOR BAHRU – Sultan Johor, Sultan Ibrahim Sultan Iskandar bertitah pemberian sumbangan 1,200 periuk nasi yang akan disampaikan Yayasan Sultan Ibrahim Johor (YSIJ) dibuat secara adil kepada penerima.
Sultan Ibrahim bertitah, sumbangan tersebut akan diagihkan ke seluruh daerah di negeri ini dengan mengenal pasti secara tepat golongan penerima.
Dalam masa yang sama, baginda turut menzahirkan penghargaan kepada Lionmas Furnishers (M) Sdn. Bhd. atas sumbangan tersebut kepada YSIJ.
“Saya ingin menzahirkan penghargaan dan terima kasih kepada Lionmas Furnishers di atas sumbangan periuk nasi kepada YSIJ.
“Satu surat penghargaan daripada saya akan disampaikan kepada mereka,” titah baginda kepada Royal Press Office (RPO) pada hari ini.
Sumbangan disampaikan oleh Pengarah Eksekutif Lionmas Furnishers, Gan Cheng Swee kepada wakil Sultan Johor yang juga Ahli Pemegang Amanah YSIJ, Datuk Avinderjit Singh Harjit Singh.-K! ONLINE


CAAM sahkan insiden helikopter terhempas
Oleh NOR IDAYU BOSRO

1 Januari 2021, 3:15 pm
PUTRAJAYA – Pihak Berkuasa Penerbangan Awam Malaysia (CAAM) mengesahkan sebuah helikopter jenis Robinson R66 terhempas di kawasan lapang berdekatan Pulau Indah, Pelabuhan Klang, Selangor, antara pukul 9.45 hingga 10 pagi tadi.
Ketua Pegawai Eksekutif CAAM, Kapten Chester Voo berkata, helikopter yang dikendalikan oleh My Heli Club itu berlepas dari Lapangan Terbang Sultan Abdul Aziz Shah, Subang pada pukul 9.05 pagi dan berada di ruang udara Pulau Indah pada pukul 9.21 pagi.
“Juruterbang melaporkan ops normal pada pukul 9.45 pagi dan Pusat Kawalan Trafik Udara Kuala Lumpur tidak menerima sebarang panggilan kecemasan selepas itu,” katanya dalam satu kenyataan hari ini.
Chester berkata, CAAM telah mengaktifkan Aeronautical Rescue Coordination Centre setelah menerima maklumat mengenai kemalangan tersebut.
“Kemalangan itu melibatkan seorang juruterbang dan pembantu juruterbang warga tempatan.
“Kedua-dua juruterbang dilaporkan mengalami kecedaraan dan berada dalam keadaan stabil,” katanya.

Sementara itu, Chester berkata, siasatan lanjut akan dilakukan oleh Biro Siasatan Kemalangan Udara di bawah Kementerian Pengangkutan mengikut Bahagian XXVI Peraturan-Peraturan Penerbangan Awam 2016.-K! ONLINE


20 ditahan terlibat aktiviti pelacuran
Oleh NUR HUDA MUSA

1 Januari 2021, 3:37 pm
PETALING JAYA – Polis menahan 20 individu termasuk 15 orang wanita warga asing yang dipercayai terlibat dengan kegiatan pelacuran dalam serbuan Ops Noda di Sentul, Kuala Lumpur semalam.
Ketua Polis Daerah Sentul, Asisten Komisioner Beh Eng Lai berkata, serbuan itu dibuat pada pukul 2.03 pagi di beberapa buah premis yang disyaki menjadi sarang pelacuran.
“Seramai 20 orang telah ditangkap termasuk 15 wanita warga asing berusia antara 20 hingga 40 tahun yang dipercayai terlibat dalam kegiatan pelacuran.
“Polis turut menahan empat orang lelaki warga tempatan dan seorang lelaki warganegara Bangladesh yang dipercayai penjaga premis dan penganjur aktiviti tidak bermoral itu,” katanya dalam satu kenyataan di sini semalam.
Mengulas lanjut Eng Lai berkata, siasatan awal di tempat kejadian mendapati premis tersebut berselindung di sebalik perniagaan Pusat Refleksologi.
“Hasil tangkapan yang dilakukan pihak polis telah berjaya merampas wang tunai berjumlah lebih kurang RM2,500, kondom pelbagai jenama dan minyak pelincir. Kesemua suspek kini telah ditahan untuk siasatan lanjut.

“Kesemua kes ini disiasat mengikut Seksyen 372B Kanun Keseksaan kerana terbabit dalam aktiviti pelacuran dan Seksyen 55B Akta Imigresen 1959/63 atas kesalahan tidak mempunyai sebarang dokumen pengenalan diri,” jelasnya. – K! ONLINE


JPJ Johor keluarkan 836 saman semalam
Oleh MOHAMAD FAIZAL HASHIM

1 Januari 2021, 2:18 pm
JOHOR BAHRU – Jabatan Pengangkutan Jalan (JPJ) Negeri Johor mengeluarkan sebanyak 836 notis bagi pelbagai kesalahan pada OPS Ambang Tahun Baru, semalam.
Menurut kenyataan JPJ Johor, operasi tersebut diadakan di beberapa tempat di seluruh negeri ini antaranya di Kilometer (KM)1, Jalan Ayer Hitam; Jalan Sultan Ismail; Jalan Lido, Johor Bahru dan beberapa kawasan lain lagi.
Katanya, operasi itu melibatkan seramai 164 orang pegawai dan anggota dan turut dibantu oleh anggota daripada Polis Diraja Malaysia (PDRM), Jabatan Imigresen Malaysia, Suruhanjaya Pencegahan Rasuah Malaysia (SPRM) dan Majlis Bandaraya Johor Bahru (MBJB).
“Hasil pemeriksaan yang dijalankan, sebanyak 836 notis telah dikeluarkan dan diambil tindakan di bawah Akta Pengangkutan Jalan (APJ) 198, Akta Pengangkutan Awam Darat (APAD) 2010 dan Kaedah-Kaedah Kenderaan Motor 1992.
“Antara kesalahan yang dilakukan antaranya lesen memandu tamat tempoh, lesen kenderaan motor dan insurans tamat tempoh, penggunaan nombor pendaftaran yang tidak mengikut spefikasi yang ditetapkan, penggunaan lampu HID dan lain-lain kesalahan teknikal,” katanya dalam kenyataan rasmi di Facebook JPJ Johor hari ini.-K! ONLINE


Semangat Shahrel Fikri makin membara
Oleh MUHAMMAD RIDUAN MOHD HANAFIAH

1 Januari 2021, 2:45 pm
PENYERANG negara, Shahrel Fikri Md. Fauzi menerima tonik terbaik sebelum menyertai pasukan Selangor musim depan apabila merangkul anugerah selaku Penyerang Terbaik 2020 pada Anugerah Bola Sepak Kebangsaan (ABK20) Virtual malam kelmarin.
Shahrel yang lebih mesra dengan panggilan Eky, menjadi pemain pertama yang ditandatangani oleh skuad Gergasi Merah selepas kontraknya bersama Perak berakhir bulan lalu.
Jelas Shahrel, anugerah yang diraihnya itu sebagai satu pengiktirafan berharga untuknya selepas bergelut dengan prestasi pada musim lalu.
“Terima kasih kepada Perak kerana memberi kepercayaan kepada saya untuk bersama mereka. Memang saya tidak menyangka trofi ini akan menjadi milik saya kerana kalau kita lihat, ada tujuh calon import yang sememangnya cukup berkualiti dan bukan mudah untuk ditandingi.
“Namun, saya bersyukur kerana usaha saya untuk menampilkan prestasi terbaik di atas padang berbaloi dan semestinya anugerah yang diterima ini menjadi penghormatan kepada saya untuk buat lebih baik pada masa hadapan.
“Kali terakhir saya menang pada tahun 2017 dan saya tidak tercalon pada 2019 kerana kurang menyerlah, jadi musim ini sememangnya musim yang cukup bertuah dan terima kasih banyak-banyak kepada semua yang terlibat terutamanya rakan-rakan sepasukan dan barisan jurulatih.

“Trofi ini juga saya tujukan kepada keluarga saya atas sokongan tidak henti dan pastinya penyokong juga yang turut sama mengundi untuk ABK20 ini”, katanya.
Shahrel membawa pulang dua trofi pada musim ini apabila turut dinobatkan sebagai Penjaring Terbanyak Tempatan CIMB Liga Super 2020.


Hamzah arah operasi SAR dipertingkat kesan mangsa terakhir bot karam
Oleh NOR IDAYU BOSRO

1 Januari 2021, 2:30 pm
PUTRAJAYA – Menteri Dalam Negeri, Datuk Seri Hamzah Zainudin mengarahkan operasi mencari dan menyelamat (SAR) di perairan Pulau Perhentian, Terengganu dipertingkatkan bagi mengenal pasti lokasi seorang lagi mangsa bot nelayan karam yang masih belum ditemui.
Menerusi satu kenyataan hari ini, Hamzah berkata, bagi tujuan itu, aset-aset strategik milik Maritim Malaysia (APMM) seperti kapal maritim KM AMAMAH, bot laut KILAT 28 dan pesawat udara AW139 telah dikerahkan ke lokasi kejadian.
“Aset-aset ini digerakkan bersama aset-aset milik agensi kerajaan lain daripada pihak Jabatan Bomba dan Penyelamat Malaysia (JBPM) dan Jabatan Taman Laut (JTL),” katanya di sini hari ini.
Hamzah berkata, kementerian akan terus memantau situasi tersebut dengan rapat dari semasa ke semasa dan akan menyelaras operasi SAR secara bersepadu bersama agensi-agensi kerajaan yang terlibat.
Beliau berkata, pihaknya dimaklumkan kejadian sebuah bot nelayan tempatan karam pada pukul 1 petang semalam di lokasi kurang empat batu nautika barat daya Pulau Perhentian.
Setakat ini, empat daripada lima nelayan itu ditemui selamat manakala seorang lagi dikhuatiri lemas selepas bot mereka karam di lokasi terbabit. -K! ONLINE


Penyokong dinobatkan MVP ABK20
Oleh MUHAMMAD HELMEE RAMLI

1 Januari 2021, 2:00 pm
BUAT julung-julung kalinya, penyokong-penyokong bola sepak seluruh negara menerima pengiktirafan terbesar apabila diangkat sebagai Pemain Paling Bernilai (MVP) pada Anugerah Bola Sepak Kebangsaan (ABK) 2020 Virtual malam kelmarin.
Anugerah itu dianggap sebagai inisiatif terbaik oleh Liga Bola Sepak Malaysia (MFL) bagi menghargai sokongan penyokong meskipun mengharungi musim 2020 yang sangat mencabar gara-gara pandemik Covid-19.
MOHD. SAFARIZAL
Penyokong Kedah merangkap Pengerusi Kelab Penyokong Jaguh Utara (JUFC), Mohd. Safarizal Mohd. Sobri menganggap anugerah tersebut sebagai hadiah paling bermakna buat penyokong yang sentiasa memeriahkan saingan Liga Malaysia (Liga M).
“Sebagai wakil peminat seluruh negara, kami sangat terharu serta bangga dengan anugerah yang diberikan oleh MFL biarpun tidak dapat ke stadium atas arahan pihak berkuasa.
“Bagaimanapun, sokongan tidak pernah berhenti kerana kami sentiasa menonton perlawanan Liga M secara langsung selain mengikuti perkembangan setiap pasukan,” katanya.
KELVIN
Sementara itu, penyokong setia Pulau Pinang, Kelvin Leng berterima kasih atas anugerah tersebut selain mengakui peranan sebagai penyokong sangat dihargai MFL.

Katanya, dia langsung tidak menjangka penyokong-penyokong bola sepak negara diberikan penghargaan sedemikian memandangkan ia belum pernah berlaku sebelum ini.
“Saya langsung tidak menduga penyokong diumum sebagai pemenang MVP kerana ia memang di luar jangkaan. MFL sudah membuat keputusan bijak kerana penyokong sentiasa mengikuti perkembangan semasa walaupun tidak dapat turun ke stadium,” ujar Kelvin.
Sebagai rekod, jumlah tontonan Liga Malaysia mencecah angka lebih 29 juta dan ia membuktikan bola sepak sangat dekat di hati rakyat Malaysia.


Fernandes dijangka terus ‘meletup’
Oleh KOSMO!

1 Januari 2021, 1:05 pm
SAINGAN Fantasi Liga Perdana Inggeris (FPL) kini sudah memasuki minggu ke-17 dan semua pengurus dijangka melakukan beberapa perubahan berdasarkan situasi semasa yang melanda pasukan.
Jadual perlawanan yang ketat serta ancaman Covid-19 akan menjadi faktor penilai yang utama sebelum membuat keputusan pemain yang akan dipilih dalam pasukan masing-masing.
Hari ini Sukan Kosmo! berkongsi beberapa tips bagi membolehkan para pengurus FPL melakukan pertaruhan terbaik dalam usaha memburu mata maksimum.


Penangguhan bayaran balik PTPTN dilanjut tiga bulan lagi
Oleh NOR IDAYU BOSRO

1 Januari 2021, 1:43 pm
PUTRAJAYA – Tempoh penangguhan bayaran balik pinjaman Perbadanan Tabung Pendidikan Tinggi Nasional (PTPTN) kepada peminjam yang layak dilanjutkan selama tiga bulan lagi.
Menteri Pengajian Tinggi, Datuk Seri Dr. Noraini Ahmad berkata, keputusan itu diambil kerana kerajaan prihatin dan menyedari terdapat peminjam PTPTN yang masih terkesan dengan pandemik Covid-19 serta belum berupaya membuat bayaran balik pinjaman.
Beliau berkata, peminjam PTPTN boleh mengemukakan permohonan melalui portal rasmi PTPTN mulai 5 Januari hingga 31 Mac depan.
“Tempoh penangguhan bayaran balik pinjaman bermula dari bulan permohonan pelanjutan diluluskan.
“Butiran berkenaan pelaksanaan pelanjutan penangguhan bayaran balik pinjaman ini akan diperincikan oleh PTPTN,” katanya dalam satu kenyataan di sini hari ini.
Sebelum ini, kerajaan telah menangguhkan bayaran balik pinjaman PTPTN bermula 19 Mac hingga 31 Disember tahun lalu kepada semua peminjam PTPTN berikutan pandemik Covid-19. -K! ONLINE


27 penghuni rumah inap desa dikompaun
Oleh NOOR HASLIZA NUSI

1 Januari 2021, 12:40 pm
GEORGE TOWN – Seramai 27 penghuni rumah inap desa di Batu Ferringhi di sini dikenakan kompaun gara-gara tidak mendaftar nama dan nombor telefon melalui aplikasi MySejahtera awal pagi tadi.
Mereka dikenakan tindakan terbabit dalam operasi Op Cegah Jenayah Bersepadu Ambang Tahun Baharu 2021 yang dijalankan sepasukan polis dari Ibu Pejabat Polis Daerah Timur Laut (IPDTL) mulai pukul 10 malam semalam hingga 3 pagi tadi.
Operasi tersebut dilaksanakan dengan kerjasama Kementerian Kesihatan (KKM) dan Majlis Bandaraya Pulau Pinang (MBPP) dengan keseluruhan jumlah keanggotaan seramai 221 orang.
Ketua Polis Daerah Timur Laut, Asisten Komisioner Soffian Santong berkata, penghuni rumah inap antara 880 individu yang diperiksa dalam operasi yang melibatkan beberapa kawasan tumpuan pelancong di negeri ini.
Menurutnya, operasi tersebut turut dijalankan di 61 buah bar dan restoran sekitar Batu Feringghi, Lebuh Chulia dan Padang Kota Lama.
“Ini bertujuan memastikan kesemua individu mematuhi prosedur operasi standard (SOP) Covid-19 selain mencegah salah laku jenayah dan mabuk.

“Dalam operasi tersebut, tiga tangkapan telah dilakukan menerusi Op Mabuk, sembilan premis dikenakan kompaun manakala enam lagi premis menerima notis ppenutupan oleh MBPP,” katanya di sini hari ini. – K! ONLINE


Tujuh penyu mati tahun lalu di NS
Oleh ZAKKINA WATI AHMAD TARMIZI

1 Januari 2021, 2:37 pm
PORT DICKSON- Sebanyak tujuh ekor penyu jenis agar direkodkan mati di Negeri Sembilan sepanjang tahun lalu.
Ketua Unit Pusat Pemuliharaan Penyu dan Pelepasan Penyu, Glory Beach Resort, Hishamudin Abdul Manaf berkata, kebanyakan penyu yang mati itu ditemukan terdampar di pesisiran pantai.
“Kebanyakan penyu mati terdampar di pantai. Bagaimanapun, tiada tindakan yang sepatutnya diambil dan terbiar begitu sahaja.
“Jadi, saya berharap orang ramai menjumpai penyu hidup atau penyu yang naik ke darat untuk bertelur atau penyu yang mati sila hubungi pihak kami dengan segera,” katanya pada program kesedaran pemuliharaan penyu di Pusat Penetasan Penyu Glory Beach Resort, dekat sini semalam.
Sebanyak tujuh ekor anak penyu dilepaskan dalam program berkenaan bagi memberi pendedahan kepada orang ramai tentang pembiakan penyu di pusat berkenaan.
Dalam pada itu, sempena sambutan tahun baharu, pihak Glory Beach Resort dengan kerjasama Jabatan Perikanan Negeri Sembilan mengambil insiatif memberi kesedaran kepada orang ramai tentang pemuliharaan dan penetasan penyu yang diadakan di Pantai Tanjung Gemuk.

Hishamudin berkata, sehingga kini, sebanyak 700 ekor anak penyu berada di Pusat Penetasan Penyu di Glory Beach Resort.-K! ONLINE


Ubah tayar kecil bagi tingkatkan kelajuan
Oleh NOR AZIHAN MD. GHAZALI

1 Januari 2021, 1:53 pm
SHAH ALAM – Tindakan seorang remaja lelaki menukar tayar kecil bagi meningkatkan kelajuan disyaki untuk berlumba haram sempena ambang tahun baru awal pagi tadi mengundang padah selepas ditahan berhampiran Plaza Tol Lama Batu 3, di sini.
Remaja berusia 14 tahun itu turut sanggup menunggang motosikal jenis Yamaha LC tanpa lesen daripada Setapak, Kuala Lumpur ke daerah ini yang sejauh kira-kira 30 kilometer.
Timbalan Ketua Jabatan Siasatan dan Penguatkuasaan Trafik Selangor, Deputi Superintendan Sahimi Husin berkata, remaja berkenaan ditangkap kira-kira pukul 1 pagi ketika cuba melarikan diri daripada sekatan dijalankan pihaknya.
Katanya, berdasarkan pemeriksaan turut mendapati motosikal itu telah melalui pengubahsuaian di bahagian ekzos.
“Remaja itu mendakwa menukar tayar kecil agar lebih laju terutama di lebuh raya. Kita telah menyita motosikal dan mengeluarkan saman kepadanya,” katanya kepada Kosmo! di lokasi kejadian.
Dalam operasi Ambang Tahun Baharu bermula pukul 10 malam hingga 2 pagi dengan disertai 77 anggota termasuk pegawai polis daripada Ibu Pejabat Polis Kontinjen Selangor dan Ibu Pejabat Polis Daerah Shah Alam serta Jabatan Pengangkutan Jalan (JPJ) Selangor mengeluarkan 503 saman kesemuanya. -K!ONLINE


Safawi sedia gempur saingan musim depan
Oleh MUHAMMAD HELMEE RAMLI

1 Januari 2021, 2:15 pm
PADA musim 2019, dia merangkul anugerah penyerang terbaik, kali ini bintang Johor Darul Ta’zim (JDT), Muhammad Safawi Rasid dinobatkan sebagai pemain tengah terbaik pada Anugerah Bola Sepak Kebangsaan (ABK) 20.
Rata-rata peminat yang menonton ABK20 mengakui pemain asal Dungun, Terengganu itu memang berhak merangkul anugerah berkenaan.
Safawi mengakui gembira dengan anugerah berkenaan dan dia bertekad untuk menampilkan aksi lebih baik menjelang saingan Liga Malaysia (Liga M) yang akan bermula 27 Februari depan.
“Pertama sekali saya ucapkan terima kasih atas anugerah yang diberikan ini. Terima kasih juga kepada keluarga dan Tunku Mahkota Johor yang sentiasa menyokong saya sehingga sekarang.
“Tidak lupa penyokong bola sepak Malaysia yang selalu berada di belakang saya. Insya-Allah saya akan cuba berikan aksi terbaik lagi musim depan,” kata pemain berusia 23 tahun itu.
Sebagai rekod, bekas pemain T-Team itu menampilkan aksi cukup memberangsangkan bersama JDT pada Liga Super musim ini apabila meledak tujuh gol dalam tujuh penampilan.

Safawi turut mencuri tumpuan pasukan Liga Portugal, Portimonense apabila menyertai kelab itu secara pinjaman pada Oktober lalu.
Safawi juga tercalon untuk anugerah Pemain Terbaik Asia Fox Sports 2020 yang turut dibarisi bintang Tottenham Hotspur, Son Heung-Min serta legenda Sepanyol, Andres Iniesta.


Suri rumah maut, kereta rempuh besi penghadang jalan
Oleh ROSLIZA MOHAMED

1 Januari 2021, 11:56 am
MACHANG – Seorang suri rumah maut terkena besi penghadang jalan selepas kereta yang dipandu anak perempuannya terbabas di Kilometer 30.2, Jalan Kota Bharu – Kuala Krai, dekat Pangkal Gong di sini semalam.
Dalam kejadian pada pukul 6.45 petang itu, mangsa, Wan Salwiah Wan Mahmood, 47, meninggal dunia di lokasi kejadian selepas mengalami kecederaan parah pada beberapa anggota badan.
Ketua Jabatan Siasatan Penguatkuasaan Trafik (JSPT) Kelantan, Superitendan Mohd. Zamri Mohd. Rowi berkata, siasatan mendapati, mangsa dan anak perempuannya, Amirah Zahirah Mohd. Zin, 21, yang memandu kereta jenis Perodua Alza sedang dalam perjalanan dari Kuala Krai ke Ketereh.
Katanya, setibanya di lokasi kejadian, anak mangsa dipercayai gagal mengawal kereta itu sebelum merempuh besi penghadang jalan di bahagian kiri jalan.
“Besi penghadang jalan sepanjang lima meter itu tertusuk ke bahagian penumpang hadapan kereta sehingga menyebabkan Wan Salwiah mengalami kecederaan.
“Anak mangsa bagaimanapun hanya mengalami kecederaan ringan,” katanya ketika dihubungi Kosmo! hari ini.

Menurut Mohd. Zamri, mayat mangsa dibawa ke Hospital Machang untuk proses bedah siasat.
Ujarnya, jenazah mangsa telah dituntut oleh keluarganya yang tinggal di Kampung Jenereh Bongkok, Pulai Chondong di sini untuk urusan pengebumian.
Kes disiasat mengikut Seksyen 41(1) Akta Pengangkutan Jalan 1987.-K! ONLINE


Hasil bidaan siri KFA hanya RM1.2 juta
Oleh MOHD. RAFIE AZIMI

1 Januari 2021, 12:19 pm
JITRA – Siri nombor pendaftaran KFA yang dijangka mendapat sambutan kerana mempunyai persamaan dengan akronim Persatuan Bola Sepak Kedah tidak mencapai sasaran jualan seperti diharapkan.
Pengarah Jabatan Pengangkutan Jalan (JPJ) negeri, Ismasuhaimi Shariff berkata, jualan bagi siri nombor pendaftaran itu sekadar mencecah RM1.2 juta berbanding sasaran melebihi RM2 juta.
“Ketika ini kita sudah pun melancarkan jualan nombor KFB dengan KFA cuma tinggal baki.
“Sejak mula dibuka untuk bidaan pada 12 November tahun lalu, jualan siri KFA cuma mencecah RM1.2 juta,” katanya.
Beliau berkata demikian selepas melakukan tinjauan pelaksanaan Operasi Ambang Tahun Baru 2021 di Persimpangan Bandar Darul Aman di sini malam semalam. – K! ONLINE


Jendela perpindahan
Oleh KOSMO!

1 Januari 2021, 12:15 pm
CHRISTIAN ERIKSEN
PEMAIN yang mahu dilepaskan Inter Milan ini berjaya menarik minat Arsenal tetapi mereka perlu memastikan Mesut Ozil meninggalkan Emirates terlebih dahulu. Namun, sejak seminggu lalu, pemain dari Denmark ini turut dikaitkan dengan perpindahan ke Paris Saint-Germain.

MILAN SKRINIAR
LIVERPOOL dilaporkan berminat untuk mendapatkan pemain pertahanan Inter Milan ini. Krisis kecederaan di benteng tengah pasukan itu menyebabkan Liverpool terpaksa kembali ke pasaran perpindahan kali ini. Namun, mereka perlu menyiapkan dana sebanyak £54 juta (RM296.38 juta) untuk membuatkan Inter bersetuju melepaskan pemain ini.

FERNANDO LLORENTE
JUVENTUS dilaporkan bersedia untuk membawa pulang pemain ini ke Turin Januari ini. Penyerang Sepanyol ini hanya memanaskan bangku simpanan Napoli dan Juventus melihat ia peluang terbaik untuk kembali mendapatkan khidmatnya.

MAX AARONS
PEMAIN ini diburu oleh Arsenal dan Tottenham Hotspur pada jendela perpindahan lalu, namun kini Manchester United mendaftar masuk dalam perlumbaan mendapatkan bek Norwich ini. Barcelona juga dikatakan turut mengintai kelibat pemain ini.

WILFRED ZAHA
NADI utama Crytal Palace ini dilaporkan sedang dipantau secara dekat oleh AC Milan tetapi dia yang juga menjadi antara penyerang kegemaran Mauricio Pochettino mampu mengubah haluan ke Paris jika jurulatih itu sah mengemudi PSG.


JPJ Negeri Sembilan keluarkan 25,039 saman pada tahun 2020
Oleh AFIFI HAFIZ MOHD NOR

1 Januari 2021, 12:06 pm
SEREMBAN – Jabatan Pengangkutan Jalan (JPJ) Negeri Sembilan telah mengeluarkan sebanyak 25,039 saman pada sepanjang tahun lepas atas pelbagai kesalahan.
Menurut Pengarah JPJ Negeri Sembilan, Azrin Borhan, hasil pemeriksaan ke atas 19,763 kenderaan sebanyak 35,400 kesalahan telah berjaya dikesan.
Katanya, kategori pelesenan kenderaan merupakan penyumbang paling tinggi kesalahan diambil tindakan iaitu sebanyak 9,855 kes manakala pelesenan pemandu iaitu 9,107 kes.
“Kesalahan teknikal sebanyak 6,620 kes dan 3,364 kes untuk kesalahan lebih muatan,” katanya ketika sidang akhbar semasa Ops Ambang Tahun Baru 2021 di sini malam tadi.
Tambahnya, sebanyak 1,671 kesalahan dikesan melalui Unit Penguatkuasan Lebuhraya (UPLR) dan Unit Penguatkuasaan Bermotosikal (UPB) melibatkan tujuh kesalahan utama.
“Antara kesalahannya seperti gagal patuhi isyarat lampu merah (351) dan kesalahan melibatkan kenderaan memotong di garisan berkembar 199 kes.

Sementara itu, jelas Azrin, operasi yang sama turut dijalankan di Senawang dan Jempol malam tadi telah memeriksa kira-kira 677 kenderaan.
“Daripada jumlah itu 255 kenderaan telah diambil tindakan dan 405 kesalahan direkodkan.
“Mengikut pecahan kesalahan iaitu pelesenan pemandu 246 kesalahan, pelesenan kenderaan (101), teknikal (49) dan sembilan ain-lain kesalahan ,”ujarnya.
Selain JPJ, operasi itu turut disertai, 158 orang pegawai dan anggota daripada Polis, Agensi Anti Dadah Kebangsaan (AADK), Suruhanjaya Pencegahan Rasuah Malaysia, Jabatan Alam Sekitar dan Jabatan Imigresen Malaysia.-K! ONLINE


Klopp enggan fikir kedudukan
Oleh KOSMO!

1 Januari 2021, 12:00 pm
NEWCASTLE – Pengurus Liverpool, Jurgen Klopp menegaskan beliau langsung tidak berfikir mengenai kedudukan Liga Perdana Inggeris (EPL) selepas seri tanpa jaringan menentang Newcastle United di Stadium St. James Park awal pagi semalam.
Keputusan itu menyaksikan Liverpool mencatat dua keputusan seri berturut-turut, sekali gus membolehkan pasukan tangga kedua, Manchester United merapatkan kedudukan.
Bagaimanapun, bekas jurulatih Borussia Dortmund itu berkata, beliau langsung tidak bimbang dengan kemungkinan dipintas pasukan lain, namun tetap gembira apabila masih menerajui saingan liga.
“Kedudukan liga adalah perkara terakhir yang akan saya fikirkan ketika ini. Saya gembira dengan kedudukan sekarang tetapi ia langsung tidak memberi sebarang makna.
“Semua orang akui saingan musim ini sangat sukar. Saya tahu pasukan-pasukan lain menang, tetapi kami tidak cepat melatah kerana Liverpool akan bangkit selepas ini,” kata Klopp.
Mengulas aksi keseluruhan yang ditampilkan Liverpool, jurulatih terbaik dunia 2020 itu mengakui pemain-pemainnya gagal memanfaatkan peluang-peluang terhidang.

“Banyak perkara positif dapat dilihat meskipun agak kecewa kerana gagal dapatkan tiga mata. Kami cipta banyak peluang keemasan, namun gagal disempurnakan barisan serangan,” ujarnya. – AGENSI


2,000 sudah guna feri bot laju Pulau Pinang
Oleh MOHD SYALMIZI HAMID

1 Januari 2021, 11:21 am
GEORGE TOWN – Seramai kira-kira 2,000 pengguna menaiki perkhidmatan baharu feri bot laju Pulau Pinang setakat pukul 10 pagi pada hari pertama operasi hari ini.
Pengerusi Suruhanjaya Pelabuhan Pulau Pinang, Datuk Tan Teik Cheng berkata, rata-rata pengguna berpuas hati dengan perkhidmatan itu.
“Bermula pukul 6.30 hingga 10 pagi tadi terdapat 16 perjalanan feri bot laju dengan anggaran 2,000 pengguna daripada keseluruhan 80 trip hari ini.
“Kita jangkakan akan lebih ramai pada sebelah petang memandangan hari ini adalah hari cuti umum,” katanya kepada pemberita ketika melakukan tinjauan hari pertama perkhidmatan itu di sini sebentar tadi.
Perkhidmatan tersebut hanya mengambil masa perjalanan kira-kira 10 minit di antara Pangkalan Sultan Abdul Halim, Buttetworth dekat sini dengan Terminal Swettenham Pier Cruise di sini.
Feri bot laju yang berkapasiti 200 orang itu digunakan bagi tempoh interim sehingga Jun 2022 sebelum diganti dengan katamaran atau bas air. – K! ONLINE


Hasrat pindah rumah tahun baharu berkecai
Oleh MUHAMMAD ZIKRI

1 Januari 2021, 12:30 pm
PONTIAN – Hasrat sebuah keluarga untuk berpindah ke rumah yang dibina 20 tahun lalu di Kampung Parit Panjang, Ayer Baloi tertangguh apabila kediaman mereka terbakar dalam kejadian petang semalam.
Menurut pemilik rumah, Ideham Md. Aripin, 63, ketika kejadian pada pukul 2 petang itu, dia berada di Kuala Lumpur, manakala isteri, Arpah Arpan, 60, dan anak bongsunya, Nazsyahira Aqila berada di rumah tersebut.
“Sebelum balik makan tengah hari di rumah keluarga di kampung yang sama, isteri dan anak saya difahamkan membuat kerja-kerja disekeliling rumah termasuk membakar sampah.
“Sebaik sahaja isteri dan anaknya balik ke rumahnya semula, mereka berdua mendapati rumah tersebut terbakar tanpa diketahui dari mana punca berlaku kejadian tersebut,” katanya ketika dihubungi di sini hari ini.
Tambah Ideham, rumah tersebut pada awalnya dibina dengan kos RM75,000 sebelum penambahan dengan kos RM20,000 yang dijadikan rumah persinggahan pada musim raya dan cuti hujung tahun selain pernah dijadikan rumah sewa.
Katanya, kebakaran tersebut telah memusnahkan bumbung dan bahagian dapur dengan kerugian dianggarkan kira-kira RM40,000 yang akan mengambil masa untuk dibaiki sebelum boleh didiami semula.

Sementara itu, Komander Operasi Balai Bomba dan Penyelamat (BBP) Pontian Jalan Alsagoff, Azhar Abd. Jalil berkata, pihaknya menerima panggilan pada pukul 2.37 petang dan mengejarkan sebuah jentera dan 7 anggota ke lokasi kejadian.
Katanya, sebaik sampai ke lokasi kejadian berlaku kebakaran sebuah rumah jenis kekal berukuran 30 x 60 dan telah terbakar 25 peratus.-K! ONLINE


PPZ-MAIWP raih zakat tertinggi sejak 30 tahun
Oleh MOHD. HUSNI MOHD. NOOR

1 Januari 2021, 12:35 pm
PUTRAJAYA – Pusat Pungutan Zakat Majlis Agama Islam Wilayah Persekutuan (PPZ-MAIWP) berjaya mengutip sebanyak RM756 juta zakat pada tahun lalu.
Kutipan zakat itu melebihi sasaran ditetapkan iaitu RM682 juta pada tahun 2019 dan sekali gus pencapaian terbaik dalam sejarah penubuhan PPZ-MAIWP sejak 30 tahun yang lalu.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, jumlah kutipan zakat itu menunjukkan peningkatan sebanyak 11 peratus iaitu sebanyak RM74 juta.
“Saya bersyukur kepada Allah S.W.T kerana kutipan zakat telah menunjukkan peningkatan yang amat luar biasa walaupun ketika negara berhadapan dengan pandemik Covid-19.
“Alhamdulillah, dengan rasa syukur saya ingin memberi penghargaan dan mengucapkan jutaan terima kasih kepada semua pembayar zakat kerana menunaikan kewajipan berzakat sepanjang tahun 2020,” katanya dalam kenyataan akhbar hari ini.
Katanya, sesungguhnya beliau amat terharu dengan sokongan yang diberikan oleh semua #heroasnaf.

Zulkifli berkata, sebagai menteri yang bertanggungjawab ke atas Majlis Agama Islam Wilayah Persekutuan (MAIWP), beliau melihat kesungguhan ditunjukkan seluruh warga kerja PPZ-MAIWP.
“Mereka (PPZ-MAIWP) telah menggerakkan usaha dakwah zakat dan menyantuni pelbagai lapisan masyarakat melalui inisiatif tanggungjawab sosial korporat (CSR), Khaira PPZ terutama di waktu yang sukar ini,” katanya.
Pada masa sama, beliau turut menzahirkan ucapan tahniah kepada Ahli Lembaga Pengarah PPZ-MAIWP yang diterajui oleh Datuk Seri Syed Ali AI-Habshee, barisan pengurusan yang diketuai oleh Ketua Pegawai Eksekutifnya, Ahmad Shukri Yusoff dan seluruh warga kerja hebat PPZ-MAIWP di atas pencapaian itu.-K! ONLINE


Ancelotti sedia turunkan Calvert-Lewin
Oleh KOSMO!

1 Januari 2021, 11:30 am
LIVERPOOL – Pengurus Everton, Carlo Ancelotti percaya penyerangnya, Dominic Calvert-Lewin akan kembali menemui sentuhan gol.
Pengurus dari Itali itu percaya, penangguhan aksi menentang Manchester City ekoran penularan wabak Covid-19 menyebabkan beliau menukar fikiran dengan menyenaraikan semula pemain itu menentang West Ham United awal pagi esok.
Pada awal bulan lalu, Ancelotti mendedahkan rancangannya untuk memberikan rehat untuk Calvert-Lewin ketika jadual pada musim perayaan.
Penyerang itu hanya beraksi pada separuh masa pertama ketika menentang Fleetwood Town pada saingan Piala Liga Inggeris kira-kira tiga bulan lalu dan kemudian dia hampir diturunkan dalam kesebelasan utama setiap perlawanan selepas itu.
Bagaimanapun, Ancelotti menjangkakan pemain tonggaknya itu akan direhatkan selepas kejayaan menewaskan Sheffield United sebelum ini tetapi penangguhan aksi menentang City menyebabkan beliau percaya Calvert-Lewin sudah mendapat rehat yang cukup.
“Ya, ia sudah berubah. Memang benar sebelum ini dia tidak mempunyai peluang untuk berehat tetapi saya fikir dia sudah
kembali cergas.

“Pada aksi terakhir, kami tidak mendapat peluang yang banyak dari segi penguasaan bola dan kurang melakukan hantaran lintang kerana ramai pemain pertahanan kami mengalami kecederaan menyebabkan kami terpaksa menukar cara permainan.
“Perubahan tersebut menyebabkan penyerang seperti Calvert-Lewin sukar untuk mendapatkan peluang terbaik melakukan jaringan. Dia mendapat beberapa peluang dan terlibat dalam beberapa situasi penting seperti penalti ketika bertemu Chelsea dan gol pertama menentang Arsenal.
“Saya yakin dia akan kembali menemui sentuhan terbaiknya,” katanya. – AGENSI


[KEMASKINI] Helikopter terhempas ketika buat latihan penerbangan
Oleh MOHD YUNUS YAKKUB

1 Januari 2021, 11:08 am
KLANG – Helikopter yang terhempas di kawasan tanah lapang berhampiran Zon Bebas Pelabuhan Klang (PKFZ), Pelabuhan Barat pagi tadi dipercayai sedang membuat penerbangan latihan.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan mendapati juruterbang helikopter berusia 72 tahun itu didapati telah hilang kawalan ketika membuat latihan ‘hovering’ dan terhempas dari ketinggian lebih kurang 4 meter.
Katanya, helikopter persendirian jenis Robinson itu milik sebuah syarikat di Subang.
“Bahagian ekor helikopter itu tercabut dan tercampak lebih kurang 20 meter daripada badan helikopter selepas terhempas di kawasan tanah lapang milik persendirian berkenaan.
“Kedua-dua mangsa termasuk penumpang helikopter berkenaan yang mengalami cedera ringan telah dihantar ke Hospital Tengku Ampuan Rahimah (HTAR) di sini untuk rawatan lanjut,” katanya dalam kenyataan di sini hari ini.
Jelas beliau, siasatan akan dijalankan pihak Biro Siasatan Kemalangan Udara di bawah Kementerian Pengangkutan.

Kosmo! terdahulu melaporkan dua lelaki cedera apabila helikopter persendirian yang dinaiki terhempas di kawasan lapang Jalan Zon Bebas Pelabuhan Klang (PKFZ), Pelabuhan Barat, pagi tadi.
Dalam kejadian kira-kira pukul 9.57 pagi itu, mangsa, Khairudin Dahlan, 72 yang merupakan juruterbang cedera di tangan kiri manakala rakannya, Moithu Kutti Mohamad, 52, hanya mengalami luka kecil.-K!ONLINE


Sekolah mula beroperasi 20 Januari depan
Oleh NOR IDAYU BOSRO

2 Januari 2021, 5:47 pm
PUTRAJAYA – Kesemua institusi pendidikan di bawah Kementerian Pendidikan Malaysia (KPM) akan dibuka berdasarkan takwim penggal persekolahan bagi tahun 2021.
Berdasarkan takwim itu, sekolah-sekolah di Johor, Kedah, Kelantan dan Terengganu (Kumpulan A) akan dibuka pada 20 Januari dan tamat pada 9 Disember 2021.
Sekolah-sekolah di Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya (Kumpulan B) pula akan dibuka pada 20 Januari 2021 dan tamat pada 10 Disember 2021.
Sementara itu, semua kategori institusi pendidikan swasta (IPS) yang berdaftar dengan KPM termasuk sekolah antarabangsa akan dibuka berdasarkan tarikh penggal persekolahan institusi masing-masing.
KPM berkata, pembukaan ini melibatkan institusi pendidikan di seluruh negara termasuk di kawasan Perintah Kawalan Pergerakan Bersyarat (PKPB).
“KPM ingin menegaskan bahawa pengoperasian kesemua institusi pendidikan adalah tertakluk kepada pematuhan Garis Panduan Pengurusan dan Pengoperasian Sekolah Dalam Norma Baharu dan Garis Panduan Pengurusan dan Pengoperasian Institut Pendidikan Guru dan Kolej Matrikulasi Dalam Norma Baharu,” katanya di sini hari ini.

Sementara itu, KPM berkata, pihaknya akan sentiasa memantau keadaan semasa pengoperasian institusi pendidikan bersama-sama dengan Kementerian Kesihatan Malaysia (KKM) dan Majlis Keselamatan Negara (MKN).
“Ini bagi memastikan aspek kesihatan dan keselamatan warga institusi pendidikan terus diutamakan,” katanya.
Takwim Persekolahan 2021 boleh dirujuk di laman sesawang KPM di www.moe.gov.my/takwim. – K! ONLINE


Urus jenazah percuma untuk asnaf
Oleh YATIMIN ABDULLAH

2 Januari 2021, 6:43 pm
PASIR PUTEH – Pasukan Amal (Amal Team) Kelantan menawarkan perkhidmatan pengurusan jenazah sehingga selesai secara percuma kepada golongan asnaf.
Pengerusi Amal Team Kelantan, Tengku Mohd. Harith Tengku Abd Aziz berkata, peningkatan kos pengurusan jenazah yang mencecah sehingga RM1,500 mendorong pihaknya menyediakan perkhidmatan itu secara percuma kepada golongan asnaf.
Menurutnya, perkhidmatan percuma kepada golongan asnaf itu merangkumi urusan mandi jenazah, mengkafan, solat, penghantaran dan pengebumian.
“Amal Team mempunyai kepakaran dalam semua aspek termasuklah memandi serta mengafankan jenazah.
“Kami beroperasi 24 jam setiap hari tanpa bayaran dan bergerak atas sumbangan orang ramai,” katanya kepada pemberita di Pejabat Amal Team di Kampung Wakaf Raja di sini hari ini.
Tengku Mohd Harith memberitahu, setakat ini, pihaknya mempunyai lima buah van jenazah yang sedia membantu golongan asnaf.

Katanya, pihaknya terkesan melihat ada golongan asnaf terpaksa berhutang untuk menyempurnakan urusan jenazah sehingga selesai.
“Lebih menyedihkan lagi, ada dalam kalangan mereka terpaksa menangguhkan seketika urusan pengebumian akibat kekangan kewangan,” ujarnya.
Tengku Mohd. Harith berkata, bagi melancarkan lagi pergerakan pihaknya bernaug di bawah Pertubuhan Amal Valley.
Katanya, jika pihak yang ingin membantu boleh menyalurkan sumbangan ke akaun Maybank 5622-6355-3821 atas nama Pertubuhan Amal Valley.
Golongan ansaf memerlukan bantuan boleh menghubungi talian 016 421 5423. – K! ONLINE


Spurs mudah tewaskan Leeds United
Oleh KOSMO!

2 Januari 2021, 10:33 pm
LONDON – Pasukan Tottenham Hotspur kembali berada di landasan kemenangan selepas berjaya mengutip tiga mata pada aksi Liga Perdana Inggeris (EPL) selepas menewaskan Leeds United 3-0 sebentar tadi.
Beraksi di laman sendiri, Spurs yang gagal meraih sebarang kemenangan pada tiga perlawanan lepas berjaya menguasai saingan dengan gandingan serangan berbisa, Harry Kane serta Son Heung-min banyak mencipta kesukaran buat pasukan pelawat.
Kane akhirnya berjaya memecah kebuntuan selepas bijak menyempurnakan sepakan penalti pada minit ke-29.
Enggan selesa dengan kedudukan tersebut, skuad kendalian Jose Mourinho itu menggandakan asakan dan kini giliran Heung-min meledak gol kedua buat Spurs dua minit sebelum tamat babak pertama.
Bersambung pada separuh masa kedua, pemain pertahanan, Toby Aldeweireld berjaya menanduk masuk gol hasil hantaran Heung-min pada minit ke-53.
Bagaimanapun, Spurs diarahkan beraksi dengan 10 pemain selepas bek kanan, Matt Doherty dilayangkan kad merah pada masa kecederaan.

Namun, keputusan 3-0 kekal sehingga tamat perlawanan.
Kini, Spurs berjaya mengumpul 29 mata selepas mengharungi 16 perlawanan liga. – AGENSI


Kes sembuh melebihi kes baharu
Oleh SITI A'ISYAH SUKAIMI

2 Januari 2021, 6:55 pm
PUTRAJAYA – Kes baharu hari ini masih kekal pada angka 2,000 dengan 2,295 kes dicatatkan menjadikan jumlah kes positif Covid-19 di Malaysia sebanyak 117,373 kes.
Ketua Pengarah Kesihatan, Tan Sri Dr. Noor Hisham Abdullah berkata, pada masa sama, angka sembuh merekodkan sebanyak 3,321 kes iaitu lebih tinggi daripada kes baharu dan jumlah kumulatif kes pulih sepenuhnya daripada Covid-19 sebanyak 94,492 kes.
“Selain itu, daripada jumlah kes positif hari ini sebanyak sembilan kes import mendapat jangkitan dari luar negara manakala, sebanyak 2,286 kes adalah penularan tempatan.
“Sembilan lagi kes kematian baharu dilaporkan menjadikan sebanyak 483 kes kematian Covid-19 di Malaysia,” katanya dalam satu kenyataan akhbar di sini hari ini.
Ujarnya, sebanyak 125 kes positif sedang dirawat di Unit Rawatan Rapi dengan 51 kes memerlukan bantuan pernafasan. – K! ONLINE


Asaari masih gagal ditemui selepas SAR hari ketiga
Oleh TOREK SULONG

2 Januari 2021, 9:31 pm
PASIR PUTEH – Operasi mencari dan menyelamat (SAR) hari ketiga gagal menemui seorang lagi mangsa, Asaari Leh, 45, yang terlibat dalam insiden bot karam di perairan Pulau Perhentian, Besut, Terengganu hari ini.
Pengarah Agensi Penguatkuasaan Maritim Malaysia Kelantan, Kapten Maritim Muhd. Nur Syam Asmawie Yaacob berkata, usaha pencarian ditingkatkan bagi mengesan mangsa di sekitar empat batu nautika Barat Daya Pulau Perhentian.
Menurutnya, SAR yang diterajui Maritim Malaysia telah melibatkan aset laut dan udara pelbagai agensi.
“Maritim Malaysia mengatur gerak dua aset laut, KM Tok Bali dan Kilat 28 seawal pukul 7.00 pagi tadi memasuki sektor pencarian.
“Selain itu, pesawat m AW139 turut membuat tinjauan udara di kawasan itu,” katanya dalam satu kenyataan hari ini.
“Sehingga kini, mangsa masih belum ditemui dan pencarian sudah diteruskan dengan jumlah keluasan 1,754 batu nautika,” katanya. – K! ONLINE


Aktiviti latihan terjunan dibenarkan kementerian – KPWKM
Oleh MOHD. HUSNI MOHD. NOOR

2 Januari 2021, 5:16 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) mengesahkan memberi kebenaran kepada Perbadanan Putrajaya (PPj) untuk aktiviti latihan terjunan base di bangunannya, petang semalam.
Unit Komunikasi Korporatnya menerusi kenyataan akhbar hari ini berkata, pihak PPj telah mengemukakan permohonan kepada pihak kementerian dan kebenaran diberikan berdasarkan kepada syarat-syarat yang dipersetujui kedua-dua pihak.
“KPWKM dan PPj juga telah mengambil langkah keselamatan mengikut prosedur ditetapkan seperti menyediakan pasukan keselamatan dan kecemasan di lokasi penganjuran,” katanya.
Katanya, terjunan base adalah satu acara sukan ekstrem yang diadakan di bangunan KPWKM setiap tahun dan penganjuran Putrajaya Base Jump (PBJ) telah berjaya menarik penyertaan penerjun profesional termasuk daripada luar negara.
Menurutnya, KPWKM bersimpati dengan keluarga salah seorang penerjun yang maut ketika melakukan latihan terjunan dari bangunan KPWKM semalam.
Sementara itu, Menteri Pembangunan Wanita, Keluarga dan Masyarakat Datuk Seri Rina Harun turut menyampaikan salam takziah kepada waris keluarga arwah Azuan Taharudin menerusi perkongsian di laman Facebook, hari ini.

“Salam takziah saya ucapkan kepada ahli keluarga Allahyarham Azuan Taharudin yang meninggal dunia ketika melakukan latihan payung terjun di bangunan KPWKM pada petang semalam.
“Semoga amalan baik Allahyarham diterima Allah S.W.T dan rohnya ditempatkan bersama orang yang beriman serta beramal soleh,” katanya. – K! ONLINE


1,388 ditahan ingkar SOP PKP
Oleh LUQMAN RIDHWAN MOHAMED NOR

2 Januari 2021, 4:55 pm
PETALING JAYA – Seramai 1,388 individu telah ditahan menerusi Task Force Operasi Pematuhan yang diketuai oleh Polis Diraja Malaysia (PDRM) setelah didapati gagal mematuhi prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut, seramai 1,352 telah dikenakan kompaun manakala 32 individu direman dan empat lagi telah dibenarkan jamin.
“Setakat semalam, sebanyak 48,316 pemeriksaan dilakukan bagi mengesan mereka yang ingkar arahan SOP PKP dan menerusi operasi ini juga, sebanyak 3,371 pasar raya; 4,465 restoran serta 1,711 penjaja; 1,384 kilang; 3,251 bank dan 461 pejabat kerajaan telah dipantau.
“Antara kesalahan ingkar arahan PKP yang dikesan adalah aktiviti pusat hiburan (623), gagal mematuhi arahan penjarakan fizikal (424), tidak memakai pelitup muka (137), gagal menyediakan peralatan merekod butiran pelanggan (118) dan lain-lain (86),” katanya menerusi satu kenyataan hari ini.
Tambah beliau, seramai 95 orang pendatang asing tanpa izin (PATI) turut berjaya ditahan menerusi Ops Benteng yang melibatkan kerjasama PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (Aksem).
“Sebanyak 105 sekatan jalan raya (SJR) telah dilakukan semalam iaitu Ops Penawar (ATM, PDRM dan Rela) iaitu 41 SJR, Ops Benteng PDRM (55 SJR) dan Ops Benteng Aksem (9 SJR).

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” tegas beliau.
Mengulas lanjut, Ismail Sabri menjelaskan, sejak 24 Julai sehingga semalam, seramai 96,312 individu telah pulang ke tanah air melalui pintu masuk sempadan antarabangsa dan ditempatkan di 76 hotel dan 16 Institut Latihan Awam (ILA) serta Institut Pengajian Swasta seluruh negara.
“Daripada jumlah itu, seramai 7,547 individu sedang menjalani proses kuarantin wajib manakala 540 individu telah dihantar ke hospital untuk rawatan dan 88,225 individu lagi telah dibenarkan pulang.
“Kesemua mereka ini pulang dari 36 negara antaranya Filipina, Thailand, Indonesia, Kemboja, Singapura, Vietnam, Brunei, Laos, Qatar, Pakistan dan Arab Saudi,” katanya.


Banjir Johor: 1,000 mangsa dipindahkan
Oleh MOHAMAD FAIZAL HASHIM

2 Januari 2021, 5:43 pm
JOHOR BAHRU – Jumlah mangsa banjir di negeri ini meningkat secara mendadak mencecah 1,000 orang daripada 274 keluarga sehingga pukul 4 petang tadi.
Pengerusi Jawatankuasa Kesihatan dan Alam Sekitar negeri Johor, R. Vidyananthan berkata, jumlah itu menunjukkan peningkatan yang ketara berbanding 348 mangsa banjir yang direkodkan pada pukul 12 tengah hari tadi.
Beliau berkata, sembilan lagi pusat pemindahan sementara (PPS) dibuka menjadikan jumlah PPS yang masih aktif adalah 14 tempat di empat daerah iaitu Johor Bahru, Kota Tinggi, Kluang dan Kulai.
“Kesemua mangsa banjir yang dipindahkan itu datangnya daripada 18 buah kampung yang terjejas bencana banjir dan sebuah Pertubuhan Kebajikan Orang Tua Sam Poh, di sini.
“Daerah Johor Bahru terjejas teruk akibat bencana banjir apabila seramai 690 mangsa daripada 189 keluarga dipindahkan ke enam PPS di daerah itu,” katanya dalam kenyataan hari ini.
Vidyananthan berkata, daerah Kota Tinggi merekodkan seramai 188 mangsa banjir daripada 53 keluarga diikuti Kulai dengan 99 mangsa daripada 25 keluarga dan Kluang membabitkan 23 mangsa daripada tujuh keluarga.

Bencana banjir itu menjejaskan penduduk di Kampung Laut Batu 10, Kampung Laut dan Lorong Aris Batu 8, Skudai; Kampung Sentosa Barat dan Kampung Sentosa Damai, Pasir Gudang; Kampung Paya Kenangan, Kampung Pasir, Kampung Kangkar Tebrau dan Kampung Sungai Tiram.
Turut terjejas ialah Kampung Yap Tau Sah, Kluang; Kampung Bukit Raja dan Kampung Lepau, Pengerang; Kampung Sri Delima, Kampung Sri Jaya, Kampung Muhibbah dan Kampung Sedili Kechil, Kota Tinggi serta Kampung Sungai Siam dan Kampung Jaya Sepakat, Kulai.
“Punca banjir melanda negeri ini berpunca daripada hujan sederhana lebat yang berpanjangan sejak semalam menyebabkan beberapa kawasan dinaiki air.
“Sebuah laluan di Jalan Pengerang-Kota Tinggi terpaksa ditutup sementara setelah ditenggelami air akibat banjir,” katanya. – K! ONLINE


Wanita korban pertama banjir di Johor
Oleh MOHAMAD FAHD RAHMAT

2 Januari 2021, 5:22 pm
KLUANG – Seorang wanita menjadi korban pertama kejadian banjir di negeri ini selepas ditemui mati akibat terjatuh ke dalam longkang dalam kejadian di Jalan Setia, Kampung Contoh, di sini hari ini.
Dalam kejadian pada pukul 12.30 tengah hari itu, mangsa dikenali sebagai Halijah Majid, 59, lemas selepas terjatuh ke dalam longkang sedalam tiga kaki ketika banjir melanda kawasan kampung berkenaan.
Difahamkan, ketika kejadian mangsa dipercayai dalam perjalanan ke tempat selamat selepas rumahnya dinaiki air sebelum dia tergelincir dan jatuh ke dalam longkang berkenaan.
Menurut Komander Operasi PBK II Shamsul Amri Mohd. Shahab, pihaknya menerima panggilan kecemasan pada pukul 12.39 tengah hari.
“Satu jentera LFRT dari Balai Bomba dan Penyelamat (BBP) Kluang dengan kekuatan seramai sembilan anggota dihantar ke tempat kejadian.
“Setibanya Pasukan Keluaran Operasi (PKO) di tempat kejadian didapati benar terdapat seorang mangsa lemas yang dijumpai dan di bawa naik ke kawasan yang selamat oleh orang awam,” katanya ketika dihubungi hari ini.

Shamsul Amir berkata, pihaknya cuba memberi bantuan pernafasan kepada mangsa namun disahkan meninggal dunia oleh pihak Kementerian Kesihatan Malaysia (KKM).
Mayat mangsa diserahkan kepada polis untuk tindakan lanjut.
Operasi ditamatkan pada pukul 2.55 petang. – K! ONLINE


Banjir Johor: Mangsa meningkat kepada 1,780
Oleh MOHAMAD FAIZAL HASHIM

2 Januari 2021, 9:09 pm
JOHOR BAHRU – Bencana banjir yang memasuki hari kedua melanda negeri ini mencatatkan 1,780 mangsa banjir daripada 500 keluarga melibatkan lima buah daerah setakat pukul 8 malam hari ini.
Pengerusi Jawatankuasa Kesihatan dan Alam Sekitar negeri Johor, R. Vidyananthan berkata, jumlah itu mencatatkan peningkatan secara mendadak berbanding 1,000 mangsa banjir yang direkodkan pada pukul 4 petang tadi.
Beliau berkata, peningkatan jumlah tersebut menyaksikan bilangan pusat pemindahan sementara (PPS) yang dibuka meningkat dua kali ganda kepada 28 PPS di Johor Bahru, Kluang, Kota Tinggi, Kulai dan Batu Pahat.
“Kesemua mangsa banjir yang dipindahkan itu datangnya daripada 39 buah kampung yang terjejas bencana banjir.
“Daerah Kluang terjejas teruk akibat bencana banjir apabila seramai 698 mangsa daripada 206 keluarga dipindahkan ke 12 PPS di daerah itu,” katanya dalam kenyataan hari ini.
Vidyananthan berkata, daerah Johor Bahru merekodkan seramai 690 mangsa banjir daripada 189 keluarga diikuti Kota Tinggi melibatkan 286 mangsa daripada 66 keluarga, Kulai dengan 99 mangsa daripada 25 keluarga dan Batu Pahat membabitkan tujuh mangsa daripada empat keluarga.

Beliau berkata, taburan PPS yang dibuka setakat ini ialah 12 di Kluang diikuti Johor Bahru (6), Kota Tinggi (7), Kulai (2) dan Batu Pahat (1).
“Punca banjir melanda negeri ini berpunca daripada hujan sederhana lebat yang berpanjangan sejak semalam menyebabkan beberapa kawasan dinaiki air.
“Bencana banjir tahun ini merekodkan satu kes kematian dipercayai disebabkan lemas di Kampung Contoh, Kahang, Kluang.
“Sementara itu, sebuah laluan di Jalan Pengerang-Kota Tinggi terpaksa ditutup sementara setelah ditenggelami air akibat banjir,” katanya. – K! ONLINE


Pendaki cedera tergelincir di Air Terjun Seri Perigi
Oleh OTHMAN YAHAYA

2 Januari 2021, 4:53 pm
YAN – Seorang pendaki cedera selepas tergelincir dan terjatuh di kawasan Air Terjun Seri Perigi di sini hari ini.
Kejadian berlaku ketika mangsa, Muhammad Aidil Wafi Razali, 24, sedang menghampiri puncak air terjun kira-kira pukul 10.30 pagi ini.
Lokasi kejadian terletak pada ketinggian kira-kira 100 meter dari aras laut.
Pegawai Operasi Balai Bomba dan Penyelamat Yan, Pegawai Bomba Rohazrie Abd. Halim berkata, mangsa dikatakan mendaki ke kawasan air terjun itu bersama 29 rakannya dari Sungai Petani.
Menurutnya, pihaknya menerima panggilan kecemasan sejurus kejadian itu dan tiba di lokasi pada pukul 10.38 pagi.
“Rawatan awal di lokasi kejadian mendapati mangsa cedera di bahagian pinggang, kaki dan tangan akibat tergelincir sebelum terjatuh dan terhantuk pada batu yang berlumut dan licin semasa menghampiri puncak air terjun itu.

“Memandangkan keadaan laluan licin, sempit dan berbahaya, proses menurunkan mangsa ke kaki gunung mengambil masa selama sejam sebelum diserahkan kepada pihak hospital untuk rawatan lanjut,” katanya di sini hari ini.
Beliau pada masa sama menasihatkan orang ramai supaya berhati-hati semasa melakukan aktiviti di kawasan berkenaan terutamanya ketika musim hujan kerana licin dan berbahaya.
Tambahnya, pendaki juga dikehendaki mendapatkan maklumat berkaitan keadaan semasa kawasan itu daripada Majlis Daerah Yan sebelum meneruskan aktiviti mendaki untuk mengelak kejadian tidak diingini. – K! ONLINE


Bendera merah dinaikkan di pantai Tok Bali
Oleh YATIMIN ABDULLAH

2 Januari 2021, 4:17 pm
PASIR PUTEH – Angkatan Pertahanan Awam Malaysia (APM) Pasir Puteh hari ini menaikkan bendera merah di kawasan pesisir Pantai Tok Bali di sini ekoran laut bergelora dan angin kencang yang melanda ketika ini.
Pegawai Pertahanan Awam Pasir Puteh, Kapten Nik Mohd Nor Nik Mat berkata, pemasangan bendera merah itu menunjukkan kepada pengunjung dan penduduk supaya tidak mendekati kawasan persisir pantai.
Menurutnya, larangan itu merangkumi aktiviti seperti mandi-manda, menangkap ikan dan sebagainya.
“Semua aktiviti itu boleh dikhuatiri akan mendedahkan orang ramai kepada bahaya seperti lemas,” katanya.
Tinjauan Kosmo! mendapati, keadaan ombak di persisiran Pantai Tok Bali bergelora dan bahaya untuk sebarang aktiviti.
Difahamkan, fenomena yang berlarutan sehingga esok itu menyebabkan keadaan laut bergelora dan dengan tinggi ombak mampu mencecah 3.5 hingga 4.5 meter.

Selain itu, ia turut disertai oleh tiupan angin kuat yang berkelajuan antara 50 hingga 60 kilometer sejam.
Mengulas lanjut, Nik Mohd. Nor berkata, APM Pasir Puteh turut melakukan rondaan secara bergilir-gilir di persisiran di kawasan tersebut.
Katanya, rondaan pada pukul 10 pagi hingga 5 petang itu bagi mencegah orang ramai dari melakukan sebarang aktiviti di kawasan persisir pantai ketika ini. – K! ONLINE


Peneroka Kesedar akan dapat lot ladang
Oleh AIMUNI TUAN LAH

2 Januari 2021, 4:01 pm
GUA MUSANG – Seramai 2,228 peneroka di sembilan Rancangan Kemajuan Tanah (RKT), Lembaga Kemajuan Kelantan Selatan (Kesedar) yang menuntut lot ladang sawit untuk diusahakan sendiri bakal diselesaikan dalam masa terdekat ini.
Ahli Parlimen Gua Musang, Tengku Razaleigh Hamzah berkata, perbincangan berhubung perkara itu akan dilakukan untuk menyelesaikan tuntutan para peneroka.
Katanya, perkara itu termasuk perbincangan pengagihan lot ladang kepada peneroka di lapan lagi RKT Kesedar dalam masa terdekat ini.
“Saya dimaklumkan bahawa pihak pengurusan Kesedar dan peneroka RKT akan menyelesaikan perkara itu yang bermula di RKT Chalil esok.
“Kita berharap pihak Kesedar dapat menyelesaikan tuntutan peneroka yang dinantikan sejak 10 tahun lalu,” katanya kepada pemberita selepas Mesyuarat Bulanan UMNO bahagian di Bukit Cekati di sini hari ini.
Tengku Razaleigh Hamzah berkata, tempoh percubaan bagi pengagihan lot ladang itu dalam masa tiga bulan dan jika ada mereka tidak mampu mengusahakan boleh diserahkan semula kepada Kesedar.

“Saya sendiri akan menetapkan tarikh untuk berjumpa dengan pengurusan Kesedar dan peneroka bagi bincangkan perkara itu supaya tidak lagi timbul kekeliruan.
“Apabila masalah itu selesai, peneroka yang menerima bantuan sara hidup RM1,000 sudah tidak layak untuk mendapat bantuan itu, namun akan mengusahakan sendiri ladang,” katanya. kepada pemberita selepas Mesyuarat Bulanan UMNO bahagian di Bukit Chekati di sini hari ini.
Tengku Razaleigh turut menegur pegawai Kesedar yang tidak turun padang menemui peneroka bagi membincangkan perkara berbangkit.
Katanya, peneroka tidak mempunyai saluran bagi membangkit masalah yang mereka hadapi khususnya soal pendapatan mereka daripada ladang sawit.  – K! ONLINE


Lapor polis, penguat kuasa jika ada maklumat scam poligami
Oleh MOHD. HUSNI MOHD. NOOR

2 Januari 2021, 4:11 pm
PUTRAJAYA – Lapor kepada polis, Bahagian Penguatkuasan Jabatan Agama Islam Negeri atau Suruhanjaya Pencegahan Rasuah Malaysia (SPRM) sekiranya mempunyai sebarang maklumat berkaitan tipuan (scam) poligami.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, laporan itu penting supaya siasatan dan tindakan lanjut boleh diambil berdasarkan undang-undang.
“Jabatan Kehakiman Syariah Malaysia (JKSM) tidak menolak kemungkinan tipuan ini dilakukan sama ada oleh pemohon sendiri atau oleh ejen luar yang menawarkan khidmat pernikahan sindiket.
“Kemungkinan juga ia dilakukan oleh peguam syarie atau oleh kakitangan mahkamah sendiri. Penipuan ini, walau dilakukan oleh sesiapapun, adalah satu kesalahan di sisi undang-undang,” katanya dalam satu kenyataan hari ini.
Beliau berkata, scam poligami itu hanya boleh berlaku sama ada melalui penipuan atau pemalsuan dokumen yang dikemukakan kepada mahkamah seperti tandatangan isteri sedia dalam akuan penerimaan dokumen mahkamah ataupun penipuan berkenaan alamat sebenar tempat tinggal pemohon.
Beliau berkata, berdasarkan Undang-Undang Keluarga Islam, mana-mana pihak yang telah berpoligami tanpa mendapatkan kebenaran daripada Mahkamah Syariah adalah melakukan kesalahan dan boleh didakwa di Mahkamah Syariah dan jika sabit kesalahan boleh dihukum dengan denda tidak melebihi RM1,000 atau dipenjara tidak melebihi enam bulan atau kedua-dua sekali.

Katanya, undang-undang menetapkan mana-mana perkahwinan, sama ada perkahwinan pertama atau perkahwinan poligami yang jika dilakukan tanpa mendapat kebenaran oleh pihak berkuasa hendaklah didaftarkan di Jabatan Agama Islam Negeri-Negeri.
“Sebelum pendaftaran perkahwinan tersebut dapat dilakukan, satu permohonan perlulah dikemukakan kepada Mahkamah Syariah bagi menentukan akad nikah yang dikatakan berlawanan dengan undang-undang tersebut adalah sah menurut hukum syarak ataupun tidak.
“Jika ia sah, Mahkamah Syariah akan mengeluarkan satu perintah untuk mendaftar perkahwinan tersebut,” katanya. – K! ONLINE


Perodua atasi sasaran awal
Oleh MOHD RASDAN AHMAD

2 Januari 2021, 4:06 pm
PETALING JAYA – Sebanyak 220,154 unit kenderaan telah berjaya dijual oleh Perusahaan Automobil Kedua (Perodua) sepanjang tahun lalu, mengatasi sasaran awal iaitu 210,000 unit.
Jumlah jualan memberangsangkan itu didorong oleh permintaan tinggi pengguna memanfaatkan pengecualian cukai jualan yang diperkenalkan oleh kerajaan.
Presiden merangkap Ketua Pegawai Eksekutif Perodua, Datuk Zainal Abidin Ahmad berkata, syarikatnya telah mengeluarkan sebanyak 220,968 unit kenderaan tahun lalu.
“Perodua terpaksa menghentikan pengeluaran pada Mac hingga Mei 2020 berikutan pelaksanaan Perintah Kawalan Pergerakan untuk membendung penularan Covid-19.
“Langkah pengecualian cukai jualan pada Jun 2020 berjaya menarik minat pembeli dan meneruskan kelangsungan pengeluar kenderaan serta ekosistem automotif tempatan.
“Perodua juga mencapai detik sejuta Kenderaan Cekap Tenaga (EEV) pada November 2020, tepat dua tahun selepas mencatat detik setengah juta yang mengukuhkan lagi kedudukan kami sebagai pengeluar terbesar EEV di Malaysia,” katanya dalam satu kenyataan.

Beliau turut menyifatkan pencapaian jualan yang lebih baik daripada jangkaan awal itu dapat memberi kesan positif secara langsung terhadap ekosistem automotif Malaysia dengan membantu para pembekal dan pengedar menghadapi cabaran pada 2020.
“Kami mengharapkan tahun 2021 yang lebih baik kerana terdapat petunjuk positif bahawa pandemik COVID-19 dapat diatasi dengan vaksin yang baharu dikeluarkan. Selain itu, kami akan mengumumkan angka sasaran bagi 2021 dalam masa terdekat ini,” jelasnya.
Pada masa sama, beliau turut memberi komitmen Perodua untuk terus memenuhi tempahan sedia ada dan berusaha mencapai jumlah jualan lebih tinggi tahun ini. – K! ONLINE


Tiga daerah di Johor dilanda banjir
Oleh MOHAMAD FAIZAL HASHIM

2 Januari 2021, 3:13 pm
JOHOR BAHRU – Tiga buah daerah di negeri ini dilanda bencana banjir sejak semalam membabitkan daerah Johor Bahru, Kluang dan Kota Tinggi.
Pengerusi Jawatankuasa Kesihatan dan Alam Sekitar negeri Johor, R. Vidyananthan berkata, sehingga 12 tengah hari tadi, seramai 348 mangsa banjir daripada 87 keluarga telah dipindahkan setelah kediaman mereka dinaiki air.
Beliau berkata, punca banjir melanda negeri ini berpunca daripada hujan sederhana lebat yang berpanjangan sejak semalam menyebabkan beberapa kawasan dinaiki air.
Katanya, susulan kejadian itu, sebanyak lima pusat pemindahan sementara (PPS) telah dibuka membabitkan dua PPS di Kota Tinggi dan di bandar raya ini dan satu PPS di Kluang.
“Dua PPS yang dibuka di Johor Bahru ialah di Sekolah Kebangsaan (SK) Batu 10, Skudai dan Dewan Muafakat Kampung Cahaya Baru, Masai yang dibuka sejak semalam.
“PPS di Kluang melibatkan Sekolah Jenis Kebangsaan (C) Ping Ming manakala dua PPS di Kota Tinggi dibuka di SK Telok Ramunia dan Dewan Seri Delima, Kampung Sungai Telor. Ketiga-tiga penempatan ini dibuka sejak pagi tadi,” katanya dalam satu kenyataan hari ini.

Seramai 185 mangsa banjir dari Kampung Sentosa Damai dan Kampung Sentosa Barat ditempatkan di Dewan Muafakat Kampung Cahaya Baru manakala 90 mangsa dari Kampung Laut Batu 10 dipindahkan ke SK Batu 10.
Sementara itu, 30 penduduk Kampung Bukit Raja, Pengerang yang terjejas bencana banjir dipindahkan ke SK Telok Ramunia dan 20 penduduk Kampung Sungai Telor ditempatkan ke Dewan Seri Delima di kampung itu manakala SJKC Ping Ming pula dibuka bagi menempatkan 23 mangsa daripada Kampung Yap Tau Sah.
Menurut laporan Jabatan Meteorologi Malaysia menunjukkan hujan lebat dijangka berterusan di kawasan Segamat, Kluang, Mersing, Kulai Kota Tinggi dan Johor Bahru manakala hujan lebat dijangka berlaku di kawasan Batu Pahat dan Pontian pada hari ini. – K! ONLINE


Tangan lelaki manakah itu? Mawar Karim berteka-teki dengan netizen
Oleh MOHAMMAD SHAHEMY AZMI

2 Januari 2021, 4:05 pm
PETALING JAYA – Usahawan tudung yang juga bekas isteri kepada pelakon popular, Fizo Omar, Mawar Karim mencetuskan tanda tanya selepas memuat naik beberapa keping foto seakan-akan ingin menggapai tangan seorang lelaki.
Foto yang dimuat naik dalam Instagram itu sekali gus memberi bayangan seolah-olah dirinya kini sedang dimiliki oleh seseorang sekali gus sudah menemui pengganti Fizo.
“Untuk tahun 2021 saya mahukan lebih cabaran, menjalinkan hubungan dengan orang yang baik-baik, belajar tentang perkara positif dan menjadi lebih kuat,” tulisnya pada status hantaran yang dikongsikan.
Pada masa sama, menerusi ruangan InstaStory, wanita berusia 32 tahun itu turut menjawab beberapa soalan daripada pengikutnya, terutama berkaitan dengan jodoh.
Menurut wanita kelahiran Pulau Pinang itu, tiada istilah ‘pengganti’ dapat diberikan dalam perhubungan.
“Tiada istilah pengganti dalam hubungan. Bagi saya ia (lelaki) bukan macam baju boleh ditukar ganti.

“Dalam perhubungan bukan mudah nak jumpa soulmate (teman hidup) yang betul-betul ikhlas dengan kita kerana Allah SWT,” kata Mawar.
Menjawab soalan tentang sama ada dia akan kembali kepada Fizo, Mawar memberitahu perkara tersebut sangat peribadi untuk dikongsikan.
“Maaf terlalu peribadi untuk saya jawab. Benda yang dah lepas tidak perlu dipersoalkan lagi.
“Terima kasih kerana sentiasa memahami saya. Wanita kena kuat untuk terus hidup. Hanya yang pernah lalui perkahwinan dan perceraian sahaja yang faham apa yang pernah saya lalui,” ujarnya.
Terdahulu Mawar dan Fizo telah mendirikan rumah tangga pada November 2013 dan dikurniakan seorang cahaya mata perempuan, Wan Maryam yang kini berusia empat tahun.
Bagaimanapun pasangan itu telah bercerai pada Julai 2019. – K! ONLINE


Satu juta rakyat akan disuntik vaksin Covid-19 bulan depan
Oleh MOHD SHARKAWI LONDING

2 Januari 2021, 4:28 pm
KOTA TINGGI – Kira-kira satu juta rakyat di negara ini akan disuntik vaksin Pfizer-BioNTech pada fasa pertama bermula bulan depan.
Menteri Kesihatan, Datuk Seri Dr. Adham Baba berkata, petugas barisan hadapan merupakan individu yang pertama akan menerima suntikan itu sebelum diikut golongan rentan.
Menurutnya, golongan rentan merupakan individu yang mudah mendapat penyakit dan pesakit kronik seperti bauh pinggang, jantung, paru-paru dan diabetes.
“Pelan Imunisasi Kebangsaan Covid-19 negara akan bermula depan dengan sejuta vaksin dari Pfizer-BioNTech akan diagih dan disuntik pada fasa pertama.
“Fasa seterusnya sebanyak 6.2 juta vaksin pada April dan Mei tahun ini. Kerajaan akan beri vaksin percuma kepada semua rakyat untuk sasaran 80 peratus penduduk atau 26 juta individu,” katanya.
Beliau berkata demikian pada sidang akhbar selepas Mesyuarat Perwakilan Pergerakan Wanita Bahagian Tenggara 2020 di Bandar Tenggara di sini hari ini. – K! ONLINE